PRITARTA

Ignalinos rajono savivaldybės mero

2025 m. birželio 23 d. potvarkiu Nr. V1-257

PATVIRTINTA

Ignalinos „Šaltinėlio“ mokyklos direktoriaus 2025 m. rugpjūčio 11 d. įsakymu Nr. V-33

**IGNALINOS „ŠALTINĖLIO“ MOKYKLOS IKIMOKYKLINIO UGDYMO PROGRAMA „VAIKŲ BALSAI „ŠALTINĖLIO“ ČIURLENIME“**

2025 m., Ignalina

**TURINYS**

**I. BENDROSIOS NUOSTATOS** ..............................................................................3

1.1. Informacija apie įstaigą .............................................................................3

1.2. Vaikai ir jų poreikiai .................................................................................4

1.3. Tėvų (globėjų) ir vietos bendruomenės poreikiai .....................................4

**II. IKIMOKYKLINIO UGDYMO PRINCIPAI** ....................................................5

**III. TIKSLAS. UŽDAVINIAI, UGDYMO(SI)REZULTATAI** .............................6

**IV. UGDYMO(SI)PROCESAS IR APLINKOS** .....................................................7

**V. IKIMOKYKLINIO AMŽIAUS VAIKŲ UGDYMOSI TURINYS** ..................9

5.1. Ugdymosi sritis „Mūsų sveikata ir gerovė“ ........ .....................................9

5.2. Ugdymosi sritis „Aš ir bendruomenė“ ....................................................13

5.3. Ugdymosi sritis „Aš kalbų pasaulyje“ ....................................................19

5.4. Ugdymosi sritis „Tyrinėju ir pažįstu aplinką“ ........................................23

5.5. Ugdymosi sritis „Kuriu ir išreiškiu save“ ...............................................29

5.6. Rekomenduojamos temos .......................................................................35

**VI.VAIKŲ UGDYMO(SI) PAŽANGA, TĘSTINUMAS** .....................................37

**I. BENDROSIOS NUOSTATOS**

**1.1.Informacija apie įstaigą**

**Kur esame.** Ignalinos miestas, apsuptas gražios gamtos, suteikia puikias sąlygas vaikams gilinti savo žinias apie miestą ir aplinką. Ignalinos ,,Šaltinėlio“ mokykla (toliau – mokykla) yra strategiškai patogioje vietoje, todėl vaikai turi galimybę lankytis miesto kultūros ir švietimo įstaigose, susipažinti su Ignalinos Česlovo Kudabos gimnazija, **Ignalinos krašto muziejumi**, **Ignalinos rajono kultūros centru** ir Ignalinos rajono savivaldybės viešąja **biblioteka**. Vaikai dalyvauja minėtų įstaigų edukacinėse programose, kurios padeda ugdyti kultūrinį ir istorijos suvokimą.

**Įstaigos savitumas.** Mokykloje ugdymo veikla orientuota į vaikų sveikatos saugojimą ir stiprinimą, specialiųjų poreikių turinčių vaikų ugdymą bei gamtosauginį ugdymą. Siekiama užtikrinti visapusišką vaikų fizinį, psichinį ir emocinį vystymąsi, taip pat atsižvelgiant į jų individualius ir specialiuosius poreikius.

**Vaiko ir gamtos sąveika.** Šalia mokyklos esanti unikali gamtinė aplinka – idealus šaltinis vaikų gamtos pažinimui ir tyrinėjimui. Ignalina garsėja savo ežerais, miškais ir žaliosiomis erdvėmis, kurios suteikia daugybę galimybių vaikams aktyviai bendrauti su gamta, ją stebėti, tyrinėti ir gerbti. Mokyklos teritorija turi **įrengtas edukacines erdves**, kuriose vaikams organizuojamos projektuose, ugdančiuose jų aplinkosaugos žinias. Tai mini daržas, šiltnamis su auginamomis daržovėmis, gėlėmis. Lauko edukacinėse erdvėse vaikai gali stebėti vabzdžių namelius, išbandyti basakojų taką, informaciniuose stenduose gali susipažinti su mokyklos teritorijoje gyvenančiais paukščiais, vabalais ir pan.

**Kultūros tradicijų puoselėjimas.** Mokykla skiria didelį dėmesį vaikų kultūriniam ugdymui ir siekia ugdyti jų pagarbą ir supratimą apie kultūros vertybes bei tradicijas. Siekiant šio tikslo, į mokyklos renginių programą reguliariai įtraukiamos įvairios tradicinės šventės ir kultūriniai renginiai, kurie padeda vaikams pažinti ir vertinti mūsų tautos papročius, istoriją ir meno formas.

Mokykloje organizuojamos šventės ir renginiai, skirti šv. Kalėdoms, Vasario 16-ajai, Užgavėnėms, Šeimos šventei ir kitoms svarbioms progoms. Šios šventės ne tik suteikia vaikams galimybę dalyvauti tradiciniuose užsiėmimuose, bet ir gilina jų supratimą apie šių švenčių reikšmę, istoriją ir papročius.

**Vaikų, turinčių specialiųjų ugdymosi poreikių ugdymas.** Mokykloje ugdymas orientuotas į individualius vaikų poreikius, siekiant suteikti jiems tinkamą pagalbą ir ugdymą. Specialiųjų ugdymosi poreikių vaikai ugdomi bendrojo ugdymo grupėse, kuriems programa pritaikoma. Mokykloje dirba kvalifikuoti pedagogai ir švietimo pagalbos specialistai, teikiantys pagalbą vaikams, turintiems įvairių raidos sutrikimų, emocinių ir elgesio sunkumų. Taip pat skiriama dėmesio socialinei integracijai, organizuojant edukacines veiklas, stiprinančias vaikų pasitikėjimą savimi ir bendravimo įgūdžius. Nuolatinis bendradarbiavimas su tėvais ir specialistais užtikrina paslaugų kokybę ir vaikų pažangą.

**Sveikatingumo projektai ir fizinė veikla.** Mokykla aktyviai dalyvauja įvairiuose sveikatingumo projektuose ir sporto varžybose tiek miesto, tiek respublikos mastu. Ugdymo programoje integruota sveikos gyvensenos ir sveikatos stiprinimo programa „Augu sveikas ir stiprus“, kuri skatina vaikų fizinį aktyvumą ir sveikos gyvensenos įgūdžių ugdymą. **Projektas „Futboliukas“** skirtas ikimokyklinio ir priešmokyklinio amžiaus vaikams, kuriems ugdomi pagrindiniai futbolo įgūdžiai. Dalyvaujant šiose veiklose, vaikai ne tik tobulina savo fizinius gebėjimus, bet ir mokosi komandinio darbo, bendradarbiavimo. **„Lietuvos mažųjų**  žaidynėse“ dalyvauja ikimokyklinio ugdymo grupių vaikai, kurie varžosi įvairiose sporto rungtyse, tokiose kaip bėgimai, šuoliai, estafetės, judrieji žaidimai. Kiekvienais metais mokyklos vaikai pasiekia aukštų rezultatų ir užima prizines vietas, kas suteikia papildomos motyvacijos ir didina vaikų fizinį aktyvumą. **Projektas „Sveikatiada“** skatina vaikus ir jų šeimas rūpintis sveika gyvensena, įtraukiant įvairias sveikatingumo veiklas, tokias kaip sveikos mitybos užsiėmimai, kūno mankštos, judėjimo žaidimai.

**Meninė saviraiška**. Atsižvelgiant į tėvų pageidavimus, mokykla suteikia galimybes vaikams ugdyti meninius gebėjimus, lavinti vaizduotę, kūrybiškumą ir estetinį suvokimą. Vaikai skatinami eksperimentuoti su įvairiomis meno raiškos formomis – muzika, daile, šokiu, vaidybiniu žaidimu – taip ugdant jų emocinį intelektą ir saviraiškos gebėjimus.

**Socialinių ir emocinių įgūdžių ugdymas**. Ikimokyklinio amžiaus vaikai dalyvauja socialinių emocinių įgūdžių ugdymo programoje „Kimochis“. Vaikams padedama atpažinti, įvardyti ir tinkamai reikšti savo jausmus. Vaikai mokosi bendrauti, spręsti konfliktus ir kurti pozityvius tarpusavio santykius, stiprinant jų emocinį raštingumą ir socialinius įgūdžius.

**Tėvų ir darbuotojų bendradarbiavimas**. Mokykla stiprina ryšius su tėvais, kurie aktyviai dalyvauja renginiuose ir prisideda prie jų organizavimo. Toks bendradarbiavimas prisideda prie vaiko ugdymo proceso gerinimo ir užtikrina, kad vaikai gautų visapusišką pagalbą tiek namuose, tiek mokykloje.

**Projektinė veikla** – mokykla nuolat įgyvendina įvairius vietinius, respublikinius ir tarptautinius projektus, kurie prisideda prie vaikų ugdymo, jų žinių ir įgūdžių lavinimo, taip pat skatina socialinį atsakingumą ir aplinkosauginį sąmoningumą.

**1.2. Vaikai ir jų poreikiai**

Mokykloje ikimokyklinio ugdymo grupėse ugdomi 1–6 metų vaikai. Specialiųjų ugdymo(si) poreikių vaikai integruojami į bendrojo ugdymo grupes. Ikimokyklinio ugdymo įstaigą lanko vaikai iš miesto ir rajono gyvenviečių.

Mokyklos programa orientuota į vaikų poreikių tenkinimą, pirmiausiai siekiama patenkinti pagrindinius vaiko poreikius – saugumo, žaidimo, sveikatos, pažinimo džiaugsmo, kūrybinės saviraiškos, komunikavimo, draugystės ir kt. Programa taip pat sukuria prielaidas atliepti ir tenkinti unikalius kiekvieno vaiko poreikius, tarp jų ir specialiuosius ugdymosi poreikius.

Planuojant ugdymą, siekiama pasirinkti priimtiniausią vaikams veiklą – žaidimus, kūrybą, meninę raišką, eksperimentavimą, stebėjimą ir bendravimą.

Pagrindinis dėmesys skiriamas vaiko poreikių tenkinimui, atsižvelgiant į jo pažinimo raidos ypatumus. Ugdymo procese taikomos informacinės ir komunikacinės technologijos, siekiant padėti vaikams ugdyti įvairius įgūdžius bei gebėjimus.

Specialiųjų ugdymosi poreikių turinčių vaikų poreikiai yra tenkinami atsižvelgiant į jų raidos sutrikimus. Praktinė pagalba teikiama siekiant padėti šiems vaikams įveikti kasdienius sunkumus ir sėkmingai socializuotis visuomenėje.

Didžioji dalis vaikų auga palankioje socialinėje aplinkoje, materialiai aprūpintose šeimose, ir mokykla siekia stiprinti ryšį su jų šeimomis. Skatinamas bendravimas ir partnerystė, nuolat ieškoma naujų bendradarbiavimo formų, siekiant užtikrinti vaikų gerovę ir kokybišką ugdymą.

Integruojant į mokyklos veiklą specialiųjų ugdymosi poreikių turinčius vaikus, svarbu padėti jų šeimoms, užtikrinti visapusišką vaikų fizinių, psichinių ir dvasinių galių plėtrą.

Kasmet išryškėja gabūs ir talentingi vaikai, kuriems mokykla sudaro sąlygas tobulinti savo gebėjimus ir saviraišką. Vaikai dalyvauja įvairiuose konkursuose, parodose ir mokyklos renginiuose, taip išreikšdami savo kūrybingumą ir talentą.

1. **3. Tėvų (globėjų) ir vietos bendruomenės poreikiai.**

Mokyklos bendruomenė bendradarbiaudama su ugdytinių šeimomis laikosi keturių esminių principų:

* gerbti, vertinti ir puoselėti šeimos vaidmenį vaiko ugdyme;
* pripažinti, kad tėvai (globėjai) yra pagrindiniai vaiko ugdytojai ir informacijos apie vaiką šaltiniai;
* leisti tėvams (globėjams) patiems pasirinkti jiems priimtinus dalyvavimo grupės veikloje būdus;
* laikytis konfidencialumo.

Kuriant mokyklos bendruomenę pagarbiai, etiškai bendraujama su kiekviena šeima, neišskiriant jų pagal šeimos sudėtį, išsilavinimą, gyvenimo būdą ir kitas ypatybes. Stengiamasi pažinti kiekvieną šeimą ir kurti su ja pozityvius santykius keičiantis informacija. Aiškiai išsakoma, kokios pagalbos mokyklos bendruomenė tikisi iš tėvų (globėjų), padedama kiekvienai šeimai pasirinkti jai priimtiną bendradarbiavimo būdą. Bendrų veiklų, projektų su šeimomis metu sudaromos galimybės tėvams (globėjams) geriau pažinti vieniems kitus. Šeimos ir mokyklos bendradarbiavimas grindžiamas abipuse pagarba, pasitikėjimu, lygiaverte dialogine partneryste. Visi su vaikų priežiūra ir ugdymu susiję klausimai sprendžiami komunikuojant, tariantis, konsultuojantis šeimoms ir mokyklos darbuotojams pagal jų atsakomybės ribas. Mokyklos bendruomenė ir tėvai pripažįsta, kad abi pusės yra lygiaverčiai partneriai, kurių bendravimas ir bendradarbiavimas skatina abipusį tobulėjimą. Siekiant įsivertinti tėvų (globėjų) lūkesčius bei pageidavimus kiekvienais metais atliekami tėvų (globėjų) poreikių, teikiamų paslaugų veiklos kokybės įsivertinimai: anketinės apklausos, individualūs pokalbiai ir (ar) grupinės diskusijos ir kt. Pagrindinis tėvų (globėjų) tikslas – dalyvauti ugdymosi procese, kad gautų daugiau informacijos apie vaikų ugdymą bei tęstų vaikų ugdymąsi šeimoje. Todėl tėvai (globėjai) yra laukiami ir įtraukiami į vaikų ugdymosi procesą, supažindinami su ugdymo programa, artimiausiais tikslais ir tariasi dėl bendradarbiavimo tikslams pasiekti. Ugdytinių šeimos dalyvauja ugdymo turinio konstravime, planavime, organizavime bei ugdymosi rezultatų analizavime, atsižvelgiant į jų lūkesčius bei individualias vaikų galias ir skirtingą ugdymosi patirtį. Grupės mokytojas kiekvienam tėvui asmeniškai suteikia žinių ir dalijasi idėjomis su jais siekdamas sustiprinti jų kompetencijas, kad šeimos nariai galėtų namuose sukurti vaikams stimuliuojančią ugdymosi aplinką. Taip formuojama nuostata, kad tėvai (globėjai) gali būti aktyvūs vaikų ugdymo(si) pagalbininkai. Ypač didelis dėmesys skiriamas užtikrinant informacijos konfidencialumą apie šeimas ir vaikus. Mokyklos bendruomenė gerbia šeimų privatumą. Konkretūs vaiko pasiekimai ir kylantys iššūkiai aptariami tik individualiuose pokalbiuose. Tėvams (globėjams) leidžiama susipažinti tik su jų vaiko pasiekimų aplanku ar kitais asmeniniais duomenimis. Mokyklos bendruomenė gerbia kiekvienos šeimos privatumą, orumą ir autonomiją.

**II. IKIMOKYKLINIO UGDYMO PRINCIPAI**

Programa parengta vadovaujantis svarbiausiais ikimokyklinio ugdymo principais, užtikrinančiais ugdymo(si) kryptingumą, integralumą, veiksmingas ugdomąsias sąveikas ir ugdymo(si) kokybę.

**Ikimokyklinio ugdymo principai:**

* **ugdymo(si) ir priežiūros vienovės principas.** Ikimokyklinio ugdymo(si) procesui būdinga ugdymo(si) ir priežiūros vienovė. Kiekviena suplanuota ir nesuplanuota sąveika bei kasdienė rutina yra ugdanti, turtinanti vaiko patirtį. Ilgalaikis, nuolatinis, saugus vaiko emocinis ryšys su mokytoju sukuria prielaidas visavertei vaiko raidai ir ugdymui(si);
* **vaiko raidos ir ugdymo(si) dermės principas.** Ugdymo(si) procese atsižvelgiama į raidos nulemtą vaikų poreikių, patirties ir gebėjimų įvairovę ir skatinama visapusiška vaiko raida – fizinė, emocinė, socialinė, pažinimo, komunikavimo, meninės raiškos;
* **žaismės principas.** Žaismingumas yra viso ikimokyklinio vaikų ugdymo(si) pagrindinis bruožas, neatsiejama tyrinėjimo, eksperimentavimo, fantazavimo, kūrybos dalis, o žaidimas – svarbiausia savarankiška vaiko veikla;
* **sociokultūrinio kryptingumo principas.** Ugdymas(is) yra grindžiamas žmogiškosiomis, tautinėmis ir pilietinėmis vertybėmis, padedančiomis vaikams įsitraukti į supančią kultūrinę aplinką ir didinančiomis atvirumą kultūrinei bei kalbinei įvairovei;
* **integralumo principas.** Siekiama visuminės vaikų raidos, užtikrinamas darnus visų pasiekimų sričių gebėjimų plėtojimas, ugdymo(si) sričių tarpusavio ryšiai, vidinės turinio sąsajos kiekvienoje ugdymo(si) srityje, vaikų veiklos integralumas;
* **įtraukties principas.** Sudaromos sąlygos kiekvienam vaikui ugdytis, plėtoti savo galias, gauti reikiamą pagalbą, patirti sėkmę, atsižvelgiant į ugdymosi poreikių įvairovę;
* **kontekstualumo principas.** Vaikų ugdymas(is) vyksta estetiškuose, į veiklą įtraukiančiuose, vaikų iniciatyvoms atviruose artimiausios socialinės, kultūrinės, kalbinės ir gamtinės aplinkos kontekstuose, siekiama vaikų ugdymo(si) patirčių aktualumo, prasmingumo;
* **vaiko ir mokytojo bendro veikimo principas.** Aplinkos, sąveikos, bendros prasmės kuriamos įsiklausant ir atliepiant vaikų poreikius, interesus, iniciatyvas, nuomonę, drauge priimant sprendimus;
* **lėtojo ugdymo(si), užtikrinančio gilų įsitraukimą, principas.** Vaikai giliai išgyvena ir pajaučia kiekvieną čia ir dabar momentą, kai skiriama pakankamai laiko kasdienei rutinai, tyrinėjimo ar kūrybos procesui, nuostabai ir atradimo džiaugsmui;
* **reflektyvaus ugdymo(si) principas.** Mokytojas drauge su vaiku emocijomis ir veiksmais atspindi vaiko veikimo patirtis. Su vaikais drauge pagal jų gebėjimus apmąstomos vaikų emocijos, veiklos ir jų rezultatai, numatomas tolesnis veikimas. Mokytojai apsvarsto autentiškas vaikų patirtis, veiklos kokybę ir savo pedagoginių sprendimų poveikį vaikų ugdymui(si);
* **šeimos ir mokyklos partnerystės principas.** Mokykla ir šeima (globėjai) bendradarbiauja rengiant Programą, užtikrinant ugdymo(si) tęstinumą ir dermę, kuriant susitelkusią, kartu besimokančią bendruomenę. Tėvai ir mokyklos darbuotojai pasitiki vieni kitais ir veikia dėl vaikų interesų.

**III. TIKSLAS, UŽDAVINIAI, UGDYMO(SI) REZULTATAI**


**Ikimokyklinio ugdymo tikslas** – atsižvelgiant į vaikų prigimtines galias, patirtį, poreikius, šeimos ir bendruomenės susitarimus, kurti lanksčius edukacinius kontekstus, įgalinančius vaikus išsiugdyti pasitikėjimo, rūpinimosi savimi ir kitais, kultūrinio ir socialinio jautrumo, komunikavimo, lankstaus mąstymo, kūrybiškumo, mokėjimo mokytis pradmenis.

**Programos tikslui pasiekti būtina įgyvendinti šiuos uždavinius:**

* atpažinti kiekvieno vaiko ugdymo poreikius, kylančius iš asmenybės raidos tarpsnio, individualių raidos ypatumų, prigimtinių gebėjimų visumos ir sociokultūrinės aplinkos;
* vaiką ir jo vertybių ugdymą orientuotame, integraliame ugdymo procese tikslingai taikyti vaiko ir mokytojo sąveika grindžiamus mokymo(si) metodus, priemones;
* organizuoti ugdymą derinant kryptingą mokytojo ir spontanišką vaiko veiklą, taikant patirtinio mokymo(si) metodus (projektus, tyrinėjimus, eksperimentavimą, pažintines išvykas, diskusijas ir kt.), pripažįstant žaidimą ir kasdienį vaiko gyvenimą grupėje kaip neatsiejamą ugdymo dalį;
* kurti 1–3 m. ir 4–6 m. amžiaus vaikų ugdymui pritaikytus ir ugdymąsi skatinančius lanksčius edukacinius kontekstus atsižvelgiant į vaikų prigimtines galias, patirtį, poreikius šeimos ir bendruomenės susitarimus;
* siekiant užtikrinti kiekvieno vaiko ugdymosi sėkmę, sudaryti galimybę vaikams skirtingais būdais pademonstruoti pasiekimus bei daromą pažangą ir juos sistemingai fiksuoti, dokumentuoti, analizuoti, vertinti ir aptarti su tėvais (globėjais) ir kitais su vaiko ugdymu susijusiais asmenimis;
* kurti ir plėtoti pasitikėjimu ir pagarba, aktyvia partneryste grindžiamą tikslingą bendradarbiavimą su tėvais (globėjais), švietimo pagalbos specialistais ir kitais švietimo paslaugų tiekėjais.

**Ugdymosi rezultatai.** Mokyklos siekiamybė-sėkmingai besimokantis vaikas. Sėkmingai besimokantis vaikas tai vaikas ekspertas, kuris geba nuolat ieškoti žinių.

*1 pav.* Vaikų pasiekimai ugdymosi procese



Vaikų raidos ir ugdymosi procese nuosekliai įgyjami bei plėtojami jų pasiekimai: vertybinės nuostatos, žinios bei supratimas ir gebėjimai. Visi šie pasiekimai laiduoja vaiko galių augimą. Vaiko ugdymosi rezultatus nusako aštuoniolika pasiekimų sričių: kasdienio gyvenimo įgūdžiai, fizinis aktyvumas, emocijų suvokimas ir raiška, savireguliacija ir savikontrolė, savivoka ir savigarba, santykiai su suaugusiaisiais ir bendraamžiais, aplinkos pažinimas, matematinis mąstymas, skaitmeninis sumanumas, kalbų supratimas, kalbinė raiška, estetinis suvokimas, meninė raiška, kūrybiškumas, tyrinėjimas, problemų sprendimas, gebėjimas žaisti, mokėjimas mokytis.

**IV. UGDYMO(SI) PROCESAS IR APLINKOS**

Visuminis ugdymas(is) yra pagrindinė ikimokyklinio ugdymosi kryptis, kuri lemia vaikų emocinių, socialinių, fizinių, pažinimo, kalbos, kūrybos galių harmoningą plėtojimąsi. Kiekvienas vaikas ugdosi savo tempu ir pasiekia optimalaus pagal savo potencines galias pasiekimų žingsnio. Taip užtikrinamas lankstumas. Sėkmingam visų vaikų dalyvavimui bendrame ugdymosi procese, eliminavus ugdymo aplinkos barjerus, pasitelkiant ugdymo metodų ir priemonių įvairovę, praktikuojamas universalus dizainas mokymuisi. Vaiko žaidimas ir kita patirtinė veikla yra pagrindinės, viena kitą papildančios ugdomosios veiklos.

Vaikų ugdymas(is) vyksta mokyklos vidaus ir lauko aplinkose, taip pat aplinkose už mokyklos ribų (parkai, muziejai, gamtos ir kultūriniai objektai ir kt.). Mokyklos aplinkoje kuriami vaikų emocinį ir fizinį saugumą užtikrinantys, aktualūs mokyklos ugdymo aplinkai ugdymo(si) kontekstai, kurių bendrakūrėjai yra vaikai.

**Mokyklos ugdymo(si) kontekstai:**

* **Universalaus dizaino mokymuisi kontekstas** – tai lanksti, visiems vaikams prieinama ugdymo(si) aplinka ir veiksmingas procesas, kuriame, nepriklausomai nuo amžiaus, socialinių, kultūrinių, lingvistinių, sveikatos skirtumų, visiems vaikams sudaromos sąlygos žaisti, patirti ir ugdytis. Ugdymo aplinka žadina vaikų emocijas, pagauna dėmesį, panardina į prasmingą vyksmą. Galėdami rinktis alternatyvius tyrinėjimo, pažinimo ir dalyvavimo būdus, vaikai veikia savo tempu, pagal savo galias ir mokosi vieni iš kitų. Galimybė pasirinkti veiklas ir priemones, siekiant numatyto rezultato, skatina turėti savo ketinimą, idėjų, sumanymų, jų kryptingai ieškoti ir pamažu suprasti savo žaidimo ar mokymosi būdus. Vaikai, turintys specialiųjų ugdymosi poreikių, jaučiasi lygiaverčiais dalyviais, visi kartu mokosi vieni kitus pažinti ir veikti žmonių įvairovėje;
* **Žaismės kontekstas** – palaikyti kasdienių veiklų žaismingumą, kuriant džiaugsmo bei nuostabos tyrinėjant, išbandant, eksperimentuojant, dalinantis potyrius. Kontekstas atliepia vaiko žaismingą savęs ir pasaulio pajautimą, skatina žaisti judesiais, pojūčiais, emocijomis, kalba, vaizduote, mintimis. Eksperimentuojama veikimu tuščioje ir daiktinėje erdvėje, atrandant, kad žaidimas gali gimti „iš nieko“, mintyse. Palaikomi netikėti vaikų būdai suprasti, tyrinėti, improvizuoti, priimamos „neteisingos“ jų teorijos apie pasaulį, įkvepiančios pratęsti „tiesos“ paieškas. Mokytojas jautriai pastebi žaismę vaikams veikiant, ją atliepia, pratęsia, kokybiškai papildo ir įtraukia kitus vaikus;
* **Kultūrinių dialogų kontekstas** – kai vaikai ugdymo įstaigoje dalyvauja daugialypiuose kultūriniuose kontekstuose, kurių paskirtis – padėti kiekvienam kurti savo individualų tapatumą, tuo pačiu metu dalyvaujant tiek vaikų subkultūros, tiek artimiausios ir tolimesnių aplinkų kultūrų kūrime. Mokyklos aplinka yra erdvė nuolatinėms socialinėms ir kultūrinėms sąveikoms bei reiškiniams patirti, pažįstant šeimos, mokyklos grupės, kaimynystės, regiono, etninės grupės ir šalies bei globalaus pasaulio kultūrinius ypatumus ir vertybes. Mokyklos aplinkoje matomi įvairių kultūrų ženklai, simboliai, patiriami papročiai ir elgsenos, išbandomos skirtingos kultūrinės raiškos formos, ugdantis pozityvų požiūrį į įvairovę ir kitoniškumą;
* **Kalbų įvairovės kontekstas** – kurti ir palaikyti aplinkos sąlygas, palankias rastis ir plėtotis skirtingiems vaikų komunikavimo būdams, įvairiai žodinei ir nežodinei raiškai, kalbų pažinimui, teigiamoms nuostatoms, susijusioms su kalbų ir jos formų įvairove. Kuriant kontekstą pasinaudojama mokykloje ar grupėje esama kalbų įvairove, socialinių tinklų ir skaitmeninių technologijų teikiamomis galimybėmis, kalbų pasaulio pažinimą papildančiomis ir kalbą ugdančiomis vaizdinėmis ir garsinėmis priemonėmis, taip pat kasdienėmis komunikacinėmis situacijomis, kylančiomis vidaus ir lauko aplinkose;
* **Tyrinėjimo ir gilaus mokymosi kontekstas** – atliepti prigimtinį vaikų smalsumą, įtraukti juos į aplinkos tyrinėjimą, skatinantį giliau suprasti aplinkos objektus, reiškinius ir jų ryšius, atrasti įvairius pažinimo ir mokymosi būdus. Kuriamas kontekstas kupinas žaismės, atviras iššūkiams, jame daug laisvės vaiko spėliojimams, atsakymų į savo keliamus klausimus paieškoms, tyrinėjimu grindžiamiems sprendimams. Sukurtos vidaus ir lauko edukacinės erdvės, lauko tyrinėjimo laboratorijos, kuriose yra tyrinėjimo objektų, priemonių ir medžiagų, STEAM veiklų, vaikų stebinių fiksavimo priemonių – tai padeda vaikams įsitraukti į ilgalaikius stebėjimus, patirti aplinkos objektų ir reiškinių įvairovę;
* **Realių ir virtualių aplinkų kontekstas** – papildyti ir praplėsti realybės kontekstus alternatyviomis skaitmeninėmis galimybėmis patirti ir pažinti, plėtoti vaikų skaitmeninį sumanumą, informatinį mąstymą. Kuriami realios ir virtualios aplinkos sąveikomis grindžiami kontekstai, aplinkas saikingai ir saugiai papildant skaitmeninėmis priemonėmis bei įranga, prioritetą teikiant patirtiniam realių objektų ir reiškinių tyrinėjimui, kūrybiškumui, socialinėms sąveikoms. Vaikų savivaldį mokymąsi skatinančios skaitmeninės priemonės, įvairiomis vaizdo ir garso įvesties bei išvesties įrangą turinčiomis technologijomis kuriamos galimybės vaikams realioje aplinkoje pamatyti plika akimi nematomus procesus ar reiškinius, perkelti realios aplinkos objektus į skaitmeninę erdvę, tyrinėti taisyklių ir laisvės veikti ribas, spręsti problemas, įveikti iššūkius;
* **Kūrybinių dialogų kontekstas** – modeliuojant kūrybinių dialogų kontekstą kuriama vaizduotę, smalsumą, nuostabą kelianti aplinka, akcentuojanti patį kūrybos procesą. Vaikai patiria kūrybos laisvę, išgyvena netikėtumą, kūrybos džiaugsmą ir pasididžiavimą įveikus kūrybinius iššūkius. Aplinkų estetika ir įvairovė kuria prielaidas vaikams tyrinėti kūrybinės raiškos galimybes, išbandyti daugiau nei vieną būdą įgyvendinti kūrybinę idėją ar išspręsti problemą, pasirinkti alternatyvias raiškos priemones, improvizuoti, kurti ir perkurti. Dinamišką kūrybos procesą palaiko mokytojas kūrėjas, sudarantis sąlygas vaikui laisvai, spontaniškai veikti.
* **Ugdymosi kontekstai ir pedagogo vaidmuo.**

*2 pav*. Pedagogo vaidmuo ugdymo procese

PEDAGOGAS

IKIMOKYKLINIAME UGDYME

Kuria kontekstus mokymuisi, provokacijas, iššūkius, dialogą, mąstymą ir kūrybą kartu, refleksijas ir kt.

Padeda suprasti, praplėsti ir pagilinti vaiko mokymąsi, sustiprinant įgyjamas patirtis

Vaikų veiklos koordinatorius, vaiko ugdymosi moderatorius, patarėjas, draugas, stebėtojas

**V. IKIMOKYKLINIO AMŽIAUS VAIKŲ UGDYMO(SI) TURINYS**

**5.1. Ugdymos(si) sritis „MŪSŲ SVEIKATA IR GEROVĖ“**

**Ugdymo(si) srities paskirtis** – plėtoti kasdieninius gyvenimo įgūdžius, fizinį aktyvumą, savivoką ir savigarbą, savireguliaciją ir savikontrolę. Ugdymosi veiklos skatina ugdytis emocijų suvokimo ir raiškos, tyrinėjimo, problemų sprendimo, kūrybiškumo, gebėjimo žaisti ir mokėjimo mokytis gebėjimus.

|  |  |
| --- | --- |
| Pasiekimai | Pedagogo veikla – ugdymo(si) gairės |
| **1.1. „FIZINIS AKTYVUMAS“** | |
| **Vertybinės nuostatos** –noriai, džiaugsmingai juda, mėgsta judrią veiklą ir žaidimus.  **Esminiai gebėjimai** – eina, bėga, šliaužia, ropoja, lipa, šokinėja koordinuotai, išlaikydamas pusiausvyrą, spontaniškai ir tikslingai atlieka veiksmus, kuriems būtina akių- rankos koordinacija bei išlavėjusi smulkioji motorika. | |
| Ankstyvasis ugdymas 1-3 metai (1-3 žingsniai) | |
| Išlaikyti pusiausvyrą mokosi eidami sumažinto ploto paviršiumi (tarp dviejų nubrėžtų linijų ir pan.), įveikdami kliūtis (ką nors peržengdami), lipdami į kalniuką.  Judėdami laisvoje erdvėje, žaisdami judriuosius žaidimus, vaikai nuo greito ėjimo pereina prie bėgimo.  Pradeda lankstyti ranką per riešą, pratinasi pasukti riešą, apversti plaštaką delnu žemyn, į viršų, mostelėti plaštaka.  Gerėja pirštų, plaštakos ir visos rankos judesiai.  Tobulėja judesių koordinacija, orientacija erdvėje, vikrumas, greitumas, jėga. | Mokytojui padedant vaikai judėjimo džiaugsmą patiria laisvai bėgiodami, landžiodami, šokinėdami, laipiodami karstinėmis, kopėtėlėmis, laipteliais, žaisdami su kamuoliais, važinėdami triratukais, dviratukais.  Organizuojami pirštų žaidimai, kitos veiklos, skatinančios tyrinėti, kaip juda kūnas ir atskiros jo dalys, improvizuoti, fantazuoti, ieškoti neįprastų pozų, judesiais perteikiant pasakų herojų charakterius, gyvūnų, kitų objektų ypatybes.  Vaikai skatinami savarankiškai valgyti naudojant stalo įrankius, dėlioti vieną ant kitos detales, užsukti, atsukti. |
| Ikimokyklinis ugdymas 3-6 metai (3-6 žingsniai) | |
| Vaikai juda spontaniškai, atlieka veiksmus su skirtingo dydžio svorio ar formos priemonėmis.  Žaidžia įvairius imitacinius ar judriuosius žaidimus, kuriuose lavinami visi pagrindiniai judesiai: šliaužimas, ropojimas, ėjimas, bėgimas, šuoliukai, laipiojimas, pralindimas, metimai, pusiausvyros pratimai.  Išbando įvairiausius pačių atrandamus ėjimo ir bėgimo būdus:  Eina pasistiebus, ant pėdos šonų, kulnų;  Eina ištiesta virve, padėtu lanku;  Eina aukštai keliant kelius, pusiau pritūpus, plačiu žingsniu, pristatomuoju, pakaitiniu ar kryžminiu žingsniu, šonu, atbulomis, įveikiant kliūtis.  Bėga įkalnėn, nuokalnėn, bėgimą kaitalioja su ėjimu, sustoja pagal netikėtą signalą, keičia kryptis, bėga greitai, lėtai.  Lavina rankos judesių tikslumą, akies ir rankos koordinaciją ką nors dėliodami, konstruodami, verdami, piešdami ir kt.  Judesių koordinaciją lavina mokydamiesi patys valgyti, dengti stalą, rengtis, naudodami buities įrankius, dėliojant, konstruojant, veriant.  Veikdami ribotame plote pratinasi judėti saugodami save ir kitą.  Žaisdami komandinius žaidimus, mokosi laikytis taisyklių, laimėti ir pralaimėti, derinti judesius, judėjimo būdus, sutelkti ir perkelti dėmesį į regimus ir girdimus garsus. | Mokytojui demonstruojant ėjimo ir bėgimo būdus vaikai nevaržomai judėdami ir eksperimentuodami išbando savo kūno judėjimo galimybes: lavina pagrindines fizines ypatybes (vikrumą, lankstumą pusiausvyrą, koordinaciją, jėgą), mokosi saugiai keisti pagrindines kūno padėtis ir atlikti įvairius veiksmus rankomis, kojomis: išlaikyti kūną statinėje būsenoje, judėti (ne)perkeldami erdvėje; įgyja drąsos ir pasitikėjimo savimi.  Mokytojas kuria lanksčią ir visiems prieinamą ugdymo(si) aplinką, pritaikydamas veiklas prie vaikų poreikių ir gebėjimų. |
| **1.2. „SVEIKA MITYBA“** | |
| **Vertybinės nuostatos –** noriai ugdosi sveikam kasdieniniam gyvenimui reikalingus įgūdžius.  **Esminiai gebėjimai –** tvarkingai valgo, žaidžia režisūrinius maisto gaminimo žaidimus, gėrisi estetiniu įspūdžiu. Tyrinėja, matuoja, sveria, skanauja, pavadina maisto produktus. Savarankiškai atsigeria grupėje esančio vandens. Supranta ir paaiškina maisto piramidės dėsningumus. | |
| Ankstyvasis ugdymas 1-3 metai (1-3 žingsniai) | |
| Valgo savarankiškai su šaukštu, ragauja skirtingus patiekalus, stengiasi neapsitaškyti.  Žaidžia maisto gaminimo žaidimus: mėgdžioja suaugusių veiklą – „verda“, „maišo“, „maitina“ lėles ar draugus.  Džiaugiasi spalvingais patiekalais, domisi stalo serviravimu ar dekoravimu. | Su sveikatai palankiu maistu susipažįsta valgydami drauge su mokytoju ir kitais vaikais, girdėdami suaugusiųjų aiškinimus, žiūrėdami knygeles, korteles, piešinius. Įvairių žaislų apsčioje aplinkoje, grupėje įrengtoje „virtuvėlėje“ vaikai žaidžia režisūrinius maisto gaminimo žaidimus.  Kuriama rami, palaikanti valgymo aplinka, rodomas mokytojo pavyzdys. Vaikai įtraukiami į paprastus stalo ruošimo veiksmus – pvz., padėti servetėles. Vaikai giriami už pastangas estetiškai elgtis. |
| Ikimokyklinis ugdymas 3-6 metai (3-6 žingsniai) | |
| Dalyvauja eksperimentuose su maistu, ragauja naujus skonius, žino vaisių, daržovių, grūdų pavadinimus.  Supranta troškulio jausmą, geba pasinaudoti gertuve ar atsinešti puodelį.  Žino, kad vaisius ir daržoves reikia valgyti dažnai, supranta saikingumo svarbą saldumynams. | Mokomasi elgesio taisyklių prie stalo, padengti kasdieninį ir šventinį stalą.  Organizuojami žaidimai, kuriuose vaikai maitina lėles, serviruoja ir puošia stalą, kuria lankymosi kavinėje ar kitoje viešoje vietoje siužetus.  Mokytojas organizuoja išvykas į parduotuvę, išrenka ir perka reikalingus maisto produktus užkandžiams pasigaminti.  Vaikai aiškinasi, klauso skaitomų tekstų, komentarų apie sveiko maisto naudą, sužino, ką valgyti yra naudingiau sveikatai.  Tyrinėjama sveiko maisto piramidė. Kuriami mąstymo žemėlapiai (sveika-nesveika), aiškinamasi, kuris maistas palankus sveikatai, o kuris – ne.  Gaminami sveiki ir skanūs gėrimai bei užkandžiai, kuriami receptai. |
| **1.3. „MANO DIENOS RIMAS“** | |
| **Vertybinės nuostatos –** siekiama vaikams padėti suprasti jų poreikius atitinkantį dienos ritmą ir jo laikytis. Tai padeda vaikams jaustis saugiems, energingiems, nepervargti, ugdo laiko suvokimą, suteikia jėgų ir drąsos išgyventi pokyčius.  **Esminiai gebėjimai –** kasdieniniai pasikartojantys ritualai, maitinimasis, miegas ir veiklos padeda vaikams orientuotis dienos laike. | |
| Ankstyvasis ugdymas 1-3 metai (1-3 žingsniai) | |
| Tyrinėja savo judėjimo ir poilsio ritmą, paveikslėliais dėliodami savo veiklų eilę ir žymėdami, ar tai buvo aktyvi, ar rami veikla.  Mokosi suprasti paveikslėliais sudėliotą savo grupės dienotvarkę, stebėti ir pasitikrinti, kas šią dieną jau įvyko, kas dar įvyks.  Atpažįsta įprastą dienos veiklų seką, pvz., po pietų pats eina link lovos arba ima mėgstamą žaisliuką prieš miegą.  Savarankiškai inicijuoja tam tikras rutinos dalis – prieš valgį eina prie stalo ar laukia, kol bus patiekimas maistas.  Reaguoja į su rutina susijusius žodžius – išgirdęs „einam į lauką“ atneša batukus arba rodo į duris. | Mokytojo skatinami atpažinti kūno siunčiamus signalus: gerą nuotaiką, žvalumą, energingumą, dėmesingumą ar nuovargį, mieguistumą, irzlumą, negalėjimą susikaupti, vaikai ugdosi dienos ritmo aktyvumo ir poilsio derinimo pajautą.  Kuriama pastovi dienos rutina: kartojamos veiklos tuo pačiu metu kiekvieną dieną (pvz., pusryčiai, žaidimai, pietų miegas).  Įtraukiami vaikai į rutinos veiklas: leidžiama vaikui atlikti paprastas užduotis (pvz. atnešti batukus, padėti lėkštę ant stalo, kt.).  Mokytojas naudoja nuoseklią kalbą ir ženklus. Prieš veiklą įvardijama, kas vyks (pvz. „dabar eisime valgyti“, „po pasakos – miegas“). |
| Ikimokyklinis ugdymas 3-6 metai (3-6 žingsniai) | |
| Atsižvelgdami į visos mokyklos dienos rėžimą, patys sudėlioja savo dienos ritmą paveikslėliais, sudėlioja dienų su ypatingais įvykiais (švenčių, išvykų dienos), keičiančiais įprastą dienos eigą, dienos ritmą.  Ryte paveikslėliais pažymi, ką šiandien ketina veikti, o vakare reflektuoja, ar pavyko tai įgyvendinti.  Tyrinėja savo nuotaikos ir energijos kaitą per dieną, žymėdami paveikslėliais, aptardami kaitos priežastis.  Išbando įvairius kūno aktyvumo reguliavimo būdus, pavyzdžiui, judėti pagal greito ir lėto tempo, aktyvumą žadinančią ir raminančią muziką.  Atlikdami atsipalaidavimo, kvėpavimo pratimus, pajaučia, kaip jie nuramina tiek kūną, tiek ir emocijas ar sunkias mintis. | Mokytojas moko atpažinti ženklus, kurie rodo, kad jų aktyviam judančiam kūnui reikia poilsio (bėgiodami, šokinėdami pavargo, kvėpuoja atvira burna, smarkiai plaka širdis), kada jų nejudrioje būsenoje esančiam kūnui reikia judėjimo (sunku ramiai išsėdėti, sutelkti dėmesį į veiklą).  Mokytojas skatina susikurti ritualus prieš einant miegoti, pavyzdžiui, pavartyti knygutę, pasiklausyti lopšinės.  Mokytojas naudoja žaidybinius metodus, praktines užduotis, tyrinėjimus ir interaktyvias veiklas įtvirtindamas dienos ritmo supratimą, asmens higienos ir saugaus elgesio įgūdžius. |
| **1.4. „KŪNO ŠVARA IR APLINKOS TVARKA“** | |
| **Vertybinės nuostatos** – plėtojant vaikų supratimą apie sveikatos saugojimą siekiama didinti jų pasitikėjimą patiems pasirūpinti savo higiena ir aplinkos tvarka bei estetika.  **Esminiai gebėjimai –** savarankiškai atlieka savitvarkos veiksmus: apsirengia ir nusirengia, naudojasi tualetu, prausiasi, šukuojasi. Saugo savo sveikatą ir saugiai elgiasi aplinkoje. | |
| Ankstyvasis ugdymas 1-3 metai (1-3 žingsniai) | |
| Bando užsidėti kepurę, batus, atkiša rankas ar kojas rengiant.  Mėgsta plauti rankas, žino, kad po valgio ar grįžus iš lauko reikia nusiplauti.  Sustoja prieš einant į gatvę, neima karštų daiktų, laikosi rankos ant laiptų.  Parodo, kad nori į tualetą.  Pasako ko nori ir nenori valgyti. | Mokytojas skatina laikytis tvarkos, kai rūšiuoja daiktus, tvarko žaislus.  Mokytojas padeda rengtis, šluostytis rankas, išpūsti nosį. |
| Ikimokyklinis ugdymas 3-6 metai (3-6 žingsniai) | |
| Pasirenka aprangą, užsisega užtrauktuką, užsimauna batus.  Taisyklingai plaunasi rankas, valosi dantis, šukuojasi.  Laikosi saugumo taisyklių (pvz., nešokinėja nuo aukštų daiktų, atsargiai elgiasi su aštriais daiktais), pasako suaugusiajam apie pavojų. | Mokytojas pasiūlo tvarkingos, patogios, estetiškos aplinkos nuotraukas, ieško patinkančios aplinkos vaizdų informaciniuose tinklalapiuose.  Mokytojas pakviečia įsitraukti į aplinkos pertvarkymo veiklas, ieškoti sprendimų, kaip aplinką paversti lengvai tvarkoma, patogia, saugia, malonia akiai.  Mokytojas simboliniais piešiniais grupėje ženklina daiktų laikymo vietas, kuria saugaus daiktų naudojimo taisykles ir pan.  Organizuojamos dienos rutinos su savitvarkos momentais – ryto ratas, higienos pertraukėlės, aprangos tvarkymas po lauko.  Sudaromos situacijos vaikams savarankiškai pasiruošti veikloms.  Organizuojami pokalbiai apie saugų elgesį: per pasakas, vaizdines priemones, vaidybinius žaidimus  Kuriami savitvarkos kampeliai – šukos, veidrodėliai, servetėlės. Vaikai skatinami už savarankiškumą. |
| **1.5. „SAUGAUS ELGESIO ĮPROČIAI“** | |
| **Vertybinės nuostatos** – siekiama padėti vaikams ugdytis saugaus elgesio su nepažįstamai žmonėmis įpročius, saugoti savo ir kitų sveikatą.  **Esminiai gebėjimai** – vaikai aiškinasi, kokie prisilietimai prie jų kūno yra tinkami (artimųjų suaugusiųjų ar draugo apkabinimas) ir kokie netinkami, mokosi grupėje saugoti asmeninę erdvę. Mokosi tvirtai pasakyti „ne“ netinkamam prisilietimui, pasitraukti iš situacijų, kuriose pasijunta nesaugiai, pranešti apie tai suaugusiajam, kuriuo pasitiki. | |
| Ankstyvasis ugdymas 1-3 metai (1-3 žingsniai) | |
| Rodo prieraišumą prie juo besirūpinančio suaugusio. Dažnai vykdo jo suprantamus prašymus.  Ramiai stebi nepažįstamus žmones, kai mokytojas yra šalia.  Drauge su suaugusiuoju mokosi saugiai žaisti, atsargiai elgtis su buities daiktais ir lauke. | Ugdymo(si) kontekstuose, būdami vaikų elgesio ir veiklos modeliu, mokytojai pagal situaciją lanksčiai keičia savo vaidmenis, tapdami vaiko padėjėjais, tyrinėtojais, kūrėjais, besimokančiaisiais. |
| Ikimokyklinis ugdymas 3-6 metai (3-6 žingsniai) | |
| Vartydami knygeles, klausosi jiems skirtų pasakojimų, pasakų, žiūri filmukus, sužino apie daiktus, kurie yra pavojingi jų sveikatai ir saugumui, kas atsitinka, kai vaikai su jais žaidžia.  Žino šviesoforo spalvas ir kelio ženklus.  Naudoja specialias saugumo priemones (atšvaitus, saugos diržus, šalmus, liemenes), pasako, kodėl juos nešiodami žmonės yra saugesni.  Žino, kad negalima bėgti per kelią.  Aiškinasi, kokie pavojai slypi virtuvėje (elektros prietaisai, aštrūs daiktai), vonioje (skalbimo, valymo priemonės), svetainėje, tėvų miegamajame (praviras langas, vaistai, dūžtantys daiktai).  Kasdieninių veiklų metu mokosi saugiai elgtis žaisdami kieme, lauke, laikytis susitartų saugaus elgesio taisyklių.  Žino elementarias saugaus elgesio taisykles miške, prie vandens telkinių aplinkoje, su gyvūnais. | Mokytojas kuria įvairias situacijas, istorijas, pasakojimus paveikslėlių, kortelių pagalba.  Mokytojas kalbasi su vaikais, moko suprasti su kuriais žmonėmis ir kodėl bendrauti yra saugu (tėvai, globėjai, mokytojai ir kt.). Į kuriuos žmones galima kreiptis pagalbos suklydus, ištikus nelaimei, patekus į bėdą (policininkai, medikai ir kt.).  Mokytojas supažindina kaip reikia elgtis, jei visai nepažįstamas žmogus kalbina, kviečia pasivaikščioti ar pasivažinėti, siūlo saldumynų, aiškina kaip reiktų mandagiai atsisakyti pasiūlymų, jei situacijoje nedalyvauja tėvai, mokytojai.  Organizuojamos pažintinės išvykos, kviečiami specialistai į veiklas. |

**5. 2. Ugdymos(si) sritis „AŠ IR BENDRUOMENĖ“**

**Ugdymo(si) srities paskirtis** – plėtoti vaikų savivoką ir savigarbą, emocijų suvokimą ir raišką, savireguliaciją ir savivoką, santykius su suaugusiais ir bendraamžiais, aplinkos pažinimą. Ugdymo(si) veiklos skatina žaidimo, tyrinėjimo, kūrybingumo, problemų sprendimo, mokėjimo mokytis gebėjimus.

|  |  |
| --- | --- |
| Pasiekimai | Pedagogo veikla – ugdymo(si) gairės |
| **2.1. „KAS AŠ“** | |
| **Vertybinės nuostatos** – pasitiki savimi ir savo gebėjimais, gerbia save ir kitus.  **Esminiai gebėjimai** – plėtojamas supratimas apie save kaip unikalų asmenį, kuris auga, keičiasi, įgyja vis daugiau savarankiškumo, galių ir pasitikėjimo savimi, mokosi priimti savo gyvenimui ir ugdymuisi aktualius sprendimus bei pasirinkimus: savo poreikių, pomėgių, interesų supratimas ir raiška. | |
| Ankstyvasis ugdymas 1-3 metai (1-3 žingsniai) | |
| Savo poreikius valgyti, žaisti, miegoti ir kt. vaikai geba parodyti veido mimika, garsais, gestais, galvos linktelėjimu išreikšdami sutikimą ar papurtydami galvą į šonus („ne“), pirmais žodžiais, kai yra jautriai globojami, žaidinami, kalbinami grupės mokytojo.  Geba atpažinti emocijas ir jas įvardyti, nuotaikoms žymėti naudoja emocijų veidelius, spalvas, nuotraukas.  Atpažįsta kito emocijas iš veido išraiškos, balso, jei dažnai žaidžia, klausosi muzikos, juda greta ir kartu per kasdienes ugdomąsias veiklas.  Savo kūno ribas vaikai pajaučia suaugusiojo glaudžiami, žaidinami, kutenami, kykuojami, rengiami bei kalbinami.  Išorinį kūno vaizdą ir kūno dalis tyrinėja per judrias veiklas, pajausdami, patirdami, ką kuri kūno dalis daro, kaip juda.  Save stebi veidrodyje, savo atvaizdą atpažįsta veidrodyje, vandens paviršiuje, ant blizgių daiktų paviršių, žaisdami šešėlių žaidimus.  Savo augimą pajaučia per didėjantį savarankiškumą kasdienėse veiklose, matuodamiesi išaugtus drabužėlius ar batus, naudodami ūgio matuoklius, žiūrėdami ankščiau darytas nuotraukas. | Mokytojas jautriai ir pastoviai palaiko emocinį ryšį su vaiku.  Mokytojas parenka aktualų turinį ir veiklas padedančias pažinti ir suprasti save, suvokti savo ryšius su kitais ir vietą tarp kitų žmonių.  Mokytojas kūno vaizdavimui naudoja meno priemones, žaidimus, tyrinėjimus, STEAM veiklą ir kt.  Žaidimai su veidrodžiu („Kur tavo nosytė? Kur akytės?“).  Stebimi ir įvardijami vaikų pomėgiai. |
| Ikimokyklinis ugdymas 3-6 metai (3-6 žingsniai) | |
| Suaugusiems ir kitiems vaikams parodo savo poreikius, pomėgius, interesus per įsitraukimą į žaidimus, įvairias veiklas, kurios padeda patirti ir suprasti: noriu – nenoriu, mėgstu – nemėgstu, įdomu – neįdomu, paskatina atpažinti.  Apibūdina savo emocijas ir jausmus, skirtingus raiškos būdus, pakomentuoja emocijas ir jausmus.  Mokosi iš veido mimikos, balso, kūno pozos nustatyti ir pasakyti, kaip jaučiasi kitas, pastebi nuskriaustą, nusiminusį, stengiasi jam padėti.  Kalba apie tai, kaip jaučiasi ir išreiškia jausmus, kokie emocijų ir jausmų raiškos būdai yra tinkami, kas gali padėti pasijusti ir geriau, jei esi nusiminęs, piktas.  Tyrinėja ir mokosi pajausti savo asmeninės erdvės ribas, suprasti savo privatumą ir reaguoti į asmeninės erdvės ribų pažeidimą. .  Savo galių pajauta plėtojasi jiems mokantis naujų dalykų, drąsiai imtis naujų sumanymų ir lyderystės (vadovauti žaidimui, padėti mažiau gebančiam, dalintis patirtimi).  Įžvelgia pokyčius, apibūdina savo kūno augimą ir naujai įgytus gebėjimus, savo asmenines savybes, stiprybes, sau priimtiniausius mokymosi būdus, stiprina pasitikėjimą savimi ir savo gebėjimais. | Mokytojas skatina vaikus geranoriškai bendrauti.  Mokytojas kartu su vaikais sudaro dienotvarkę, kuria elgesio grupėje taisykles.  Mokytojas modeliuoja įvairias situacijas, skaitydamas istorijas, žaidžiant.  Mokytojas sudaro augimo laiko juostas, ūgio matuoklius, nuotraukas nuo gimimo iki dabarties, vardų žaidimus ir pan. Tyrinėjamas žmogaus gyvenimo ciklas, piešiama ir samprotaujama, kaip atrodys vaikai užaugę, ko jie norėtų išmokti netolimoje ateityje, kuo norėtų tapti tolimoje ateityje.  Mokytojas skatina vaikus reflektuoti apie savo mokymosi patirtis ir pasiekimus. |
| **2.2. „SAVO EMOCIJŲ IR ELGESIO VALDYMAS“** | |
| **Vertybinės nuostatos –** domisi savo ir kitų emocijomis bei jausmais.  **Esminiai gebėjimai –** atpažįsta bei įvardija savo ir kitų emocijas ar jausmus, jų priežastis, įprastose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu atsiliepia į kito jausmus (užjaučia, padeda). | |
| Ankstyvasis ugdymas 1-3 metai (1-3 žingsniai) | |
| Padedami suaugusiojo, sekdami jo pavyzdžiu, įvaldo paprastus emocijų reguliavimo būdus: parodyti, atskleisti, išreikšti emocijas, kreiptis pagalbos, pasiguosti, leistis apkabinamam, nuraminamam, pasitraukti iš įtampą keliančios situacijos.  Bendraudami su kitais pritaiko tuos būdus, kuriuos patyrė, suprato ir perėmė iš suaugusiojo: nusišypsoti, pakalbinti, taikiai žaisti greta, mokosi dalintis, palaukti savo eilės (naudojant smėlio laikrodį, pasiimant kitą žaislą ir kt.), atsižvelgti į kito prašymus. | Mokytojas emocijų raiškos valdymo būdus taiko veiklose ir bendraujant.  Mokytojas išbando emocijų raiškos valdymo būdus žaidimuose ir bendruose veiklose. |
| Ikimokyklinis ugdymas 3-6 metai (3-6 žingsniai) | |
| Patys pradeda valdyti savo emocijų raišką, jų intensyvumą.  Pasikeitus dienos ritmui, įvykus netikėtam įvykiui, sulaukus netikėto kito vaiko reagavimo, mokosi valdyti pokyčių situacijose kilusias neigiamas emocijas, kad pasijustų gerai (mokosi įžvelgti gerąją pokyčių pusę, susitarti, prisiderinti).  Laikosi kartu su kitais sukurtų grupės taisyklių ir tvarkos.  Pradeda kelti paprastus asmeninius ar veiklos tikslus ir jų siekia, susidūrę su kliūtimis, keičia veikimo ar elgesio būdus, atkakliai stengiasi jas įveikti, kreipiasi pagalbos ir ją priima.  Apmąsto savo veiklą ar elgesį, kad pasirinktų tinkamiausius būdus.  Aiškinasi, koks elgesys yra tinkamas ar netinkamas, kas yra teisinga ar neteisinga ir kodėl.  Vis geriau atpažįsta bei įvardija įvairias savo ir kitų emocijas, jas sukėlusias situacijas bei priežastis. | Mokytojas skatina samprotauti, kas pradžiugino, kas nuliūdino ar papiktino, kodėl?  Mokytojas skatina žaisti bendrus žaidimus, kuriuose reikia suprasti kitą ir geranoriškai bendradarbiauti.  Mokytojas su vaikais aptaria, ką galima daryti, kai kas nors erzina kitą, atima žaislus, suduoda, kai kyla nesutarimai.  Mokytojas padeda rasti išeitis iš kilusios situacijos.  Mokytojas kuria bendras taisykles ir skatina jų laikytis.  Išbandomi skirtingi savireguliacijos būdai (suskaičiuoti iki trijų, penkių, pasitraukti į ramybės kampelį, pasiklausyti ramios muzikos, pasikalbėti, išsiaiškinti ar kt.), padedantys nusiraminti, valdyti impulsus, taikliai išlieti emocijas, sutelkti pastangas tinkamam poelgiui.  Išbandomi dėmesio sutelkimo, nukreipimo ir perkėlimo, impulsų ar elgesio slopinimo, aktyvinamosios kontrolės (savęs motyvavimas atlikti tai, ko daryti nenori) būdai.  Mokytojas pasiūlo žaidimų savireguliacijai: dėmesio reguliavimui, impulsų kontrolei ir kt. |
| **2.3. „AŠ TARP KITŲ“** | |
| **Vertybinės nuostatos –** Vertybinės nuostatos – save vertina teigiamai.  **Esminiai gebėjimai –** supranta savo asmens tapatumą („aš esu“, „buvau“, „būsiu“), pasako, kad yra berniukas/mergaitė, priskiria save savo šeimai, grupei, bendruomenei, pasitiki savimi ir savo gebėjimais, palankiai kalba apie save, tikisi, kad kitiems jis patinka, supranta ir gina savo teises būti ir žaisti kartu su kitais. | |
| Ankstyvasis ugdymas 1-3 metai (1-3 žingsniai) | |
| Pradeda suprasti, kad jis yra „aš“, gali rodyti save veidrodyje, vartoti savo vardą, sakyti „aš esu berniukas/mergaitė“ arba vartoti „aš“ sakiniuose.  Rodo susidomėjimą kitais vaikais ir suaugusiais, mėgsta žaisti kartu, imituoja šeimos narius ar draugus, supranta paprastas taisykles, kaip dalintis žaislais.  Drąsiai demonstruoja savo norus ir poreikius, šypsosi, kai sulaukia pagyrimų, mėgsta, kai jam skiriama dėmesio, gali bandyti apginti savo žaislą ar vietą žaidime, taip išreikšdamas savo teisę būti kartu su kitais. | Mokytojas skatina vaikus užmegzti ir palaikyti asmeninius ryšius su kitais žmonėmis: tyrinėti savo ir kitų panašumus bei skirtumus, pratinti pagalvoti apie kitus ir jų poreikius, būti geranoriškus, draugiškus, mokytis bendrauti, bendradarbiauti, sugyventi.  Mokytojas įvardija daiktus, kurie priklauso vaikui, komentuoja vaiko veiklą, būtinai pamini vaiko vardą.  Mokytojas pasiūlo žaidimų „mano – tavo“, „mano kūnas“, „mano žaidimai“.  Mokytojas kalbasi su vaikais, ką mėgsta žaisti berniukai ir mergaitės. |
| Ikimokyklinis ugdymas 3-6 metai (3-6 žingsniai) | |
| Aiškiai suvokia savo tapatybę, gali save apibūdinti. Supranta savo emocijas ir geba jas žodžiais išreikšti.  Aktyviai dalyvauja grupiniuose žaidimuose ir veiklose, supranta savo vietą šeimoje, draugų būryje ir bendruomenėje, atpažįsta ir gerbia kitų vaikų skirtumus.  Pasitiki savo gebėjimais, aiškiai reiškia savo nuomonę, žino savo teises, moka spręsti konfliktus taikiai arba ieško pagalbos, kai reikia. | Mokytojas skatina samprotauti apie save, savo pomėgius, veiklą: Kas? Kada? Ką? Kur? Kaip? Su kuo? Kur buvai? Ką mėgsti veikti?  Mokytojas pasiūlo idėjų savęs, šeimos, kitų žmonių, jų grupių, tyrinėjimams.  Mokytojas skatina pokalbius, diskusijas apie fizines savybes, pomėgius ir elgesio savybes, šeimą, grupę, Tėvynę.  Mokytojas skatina vaikus pozityviai reaguoti į savo klaidas, sąmoningai suklysti, pademonstruojant, kaip galima juoktis iš savo apsirikimų.  Mokytojas organizuoja pokalbius, diskusijas, kuriose vaikai mokosi įžvelgti kilusio nesutarimo esmę, išgirsti kiekvieno nesutarimo dalyvio nuomonę ir ieškoti išeičių, kurios būtų priimtinos kiekvienam.  Mokytojas inicijuoja veiklas, grupei bendrų sprendimų priėmimą, bendras diskusijas, drauge siūlo idėjas, kaip pertvarkyti grupės ar lauko aplinką.  Mokytojas skatina jaustis aktyviais grupės dalyviais, pajausti demokratiškų santykių vertingumą.  Mokytojas moko įžvelgti kilusio nesutarimo esmę, išgirsti kiekvieno nesutarimo dalyvio nuomonę ir ieškoti išeičių, kurios būtų priimtinos kiekvienam. |
| **2.4. „ŽMONIŲ BENDRUOMENĖS“** | |
| **Vertybinės nuostatos –** siekiama padėti vaikams atrasti kultūrinių reiškinių ir žmonių bei jų bendruomenių gyvensenos tyrinėjimo kelius, asmeniškai prasmingus dalyvavimo įstaigos bendruomenėje būdus, ugdantis priklausymo bendruomenei, tautinio ir pilietinio tapatumo jausmus.  **Esminiai gebėjimai –** žmonių įvairovės supratimas, žmonių bendruomenių tyrinėjimas, tautinio tapatumo ir pilietiškumo jausmas. | |
| Ankstyvasis ugdymas 1-3 metai (1-3 žingsniai) | |
| Pastebi skirtumus tarp žmonių (pvz., odos spalvą, aprangą), pradeda rodyti susidomėjimą kitais.  Stebi kasdienę aplinką, atpažįsta žmones iš savo aplinkos (šeima, kaimynai), domisi aplinka.  Pradeda suprasti, kad priklauso kažkokiai grupei, kartais gali imituoti tradicinius papročius. | Naudojami paveikslėliai, žaislai, knygelės, kuriose įvairūs vaikai.  Skatinamas bendravimas su įvairių tautybių ir kultūrų vaikais.  Rengiami pasivaikščiojimai, supažindinti su aplinkos žmonėmis.  Kalbama apie įvairias profesijas ir bendruomenės narius. Sekamos paprastos tautinės pasakos, dainuojamos liaudies dainelės; skatinama žaisti su tautiniais simboliais ar drabužiais. |
| Ikimokyklinis ugdymas 3-6 metai (3-6 žingsniai) | |
| Supranta ir priima žmonių skirtumus (kultūriniai, kalbiniai, fiziniai), rodo pagarbą kitų įsitikinimams, domisi įvairiomis bendruomenėmis, atpažįsta jų ypatumus, dalyvauja grupinėse veiklose grupės labui.  Žino savo tautos papročius, švenčia svarbias šventes, supranta pilietiškumo prasmę (pvz., pag alba kitiems).  Domisi gimtąja kalba, etnine kultūra, dalyvauja etnokultūriniuose, pilietiniuose renginiuose ir edukacinėse programose.  Pažįsta ir išreiškia pagarbą pagrindiniams savo šalies simboliams (vėliava, herbas, himnas).  Iš pasakojimų, pokalbių grupėje, šeimose ir iš socialinės medijos vaikai pažįsta iškilias savo šalies ir kitų šalių asmenybes (dainininkus, sportininkus ir kt.).  Sužino keletą kitų šalių, supranta, kad tiek jie patys, tiek kiti žmonės sudaro skirtingas tautas, kuriose gyvena skirtingose šalyse. | Mokytojas tikslingai parengia edukacines aplinkas žaidimui ir bendravimui, kur vaikai sužino keletą kitų šalių, suprantą, kad tiek jie patys, tiek kiti žmonės sudaro skirtingas tautas, kurios gyvena skirtingose šalyse.  Mokytojas skatina vaikus tyrinėti Lietuvos ir grupę lankančių, iš kitų kraštų atvykusių vaikų šalių simbolius, kalbą, žemėlapius, žmonių gyvenimo būdą (tradicijas, maistą, aprangą ir pan.).  Mokytojas aiškina ir išbando praktiškai pagarbios, tolerantiškos sąveikos su kitų socialinių, tautinių ir kultūrinių bendruomenių žmonėmis būdus.  Mokytojas sudaro sąlygas vaikams tyrinėti, atrasti kas sieja jų aplinkos žmonių bendruomenių narius: emociniai ryšiai, rūpinimasis vienų kitais (šeima), bendras buvimas, bendra veikla, draugystės ryšiai (ugdymo įstaigos bendruomenė), kalba, papročiai, tradicijos, tautosaka, tautodailė, etnomuzika, amatai (tautybė) demokratinės vertybės, demokratinės gyvenimo būdas (valstybė), tikėjimas (religinės bendruomenės).  Mokytojas skatina dialogą, bendradarbiavimą ir dalinimąsi patirtimi, kuria emocinį saugumą, reaguoja į vaikų poreikius.  Mokytojas sudaro sąlygas vaikams savarankiškai įgyvendinti savo sumanymus, inicijuoti bendrus žaidimus ir veiklas, empatiškai reaguoti į kitų poreikius ir kurti prasmingas sąveikas, leidžiančias vaikams mokytis vieniems iš kitų ir atrasti savo vietą bendruomenėje.  Tyrinėjami Lietuvos ir grupę lankančių, iš kitų kraštų atvykusių vaikų šalių simboliai, kalba, žemėlapis, žmonių gyvenimo būdas (tradicijos, maistas, apranga ir pan.).  Aiškinamasi apie tai, kad kai kuriems žmonėms yra reikalinga pagalba, įsitraukiama į mokytojų ar šeimų organizuojamas labdaros akcijas, prisidedama prie kitų labdaros iniciatyvų. |
| **2.5. „MŪSŲ PRAEITIS. DABARTIS. ATEITIS“** | |
| **Vertybinės nuostatos –** siekiama padėti vaikams tyrinėti praeitį, dabartį, ateitį bei suprasti žmonių gyvenimo bėgant laikui pokyčius.  **Esminiai gebėjimai –** laiko tėkmės pajauta. Vaikai laiko tėkmės bei asmeninių ir bendruomenės pokyčių per tam tikrą laiką supratimą plėtoja patirdami, aiškindamiesi, tyrinėdami savo ir juos supančių žmonių gyvenimą čia ir dabar, netolimoje ir tolimoje praeityje, numatydami gyvenimo pokyčius ateityje. | |
| Ankstyvasis ugdymas 1-3 metai (1-3 žingsniai) | |
| Laiko tėkmę pajaučia sąsajoje su savo veikla (kiek laiko užtrunka kažką padaryti) ir gyvenimo ritmu (ką aš veikiu per dieną).  Laiko tėkmę vaikai geriau supranta, eksperimentuodami su skirtingos trukmės muzikinėmis atkarpomis, 1, 5, 10 minučių smėlio laikrodžiais (ką galiu nuveikti, kol skambės muzika, ištekės smėlis).  Paros trukmę ir laiko tėkmės per parą nuoseklumą patiria dėlioti savo veiklos per dieną paveikslėlius. | Mokytojas padeda, aiškina, demonstruoja vaizdžiai apie laiko tėkmę, asmeninius ir bendruomenės pokyčius per tam tikrą laiką.  Mokytojas plėtoja supratimą, aiškina, padeda tyrinėti savo ir juos supančių žmonių gyvenimą čia ir dabar.  Mokytojas parenka atitinkamas priemones, literatūrą, eksperimentus. |
| Ikimokyklinis ugdymas 3-6 metai (3-6 žingsniai) | |
| Pasakoja, ką veikė per dieną, savaitę, pradeda pavadinti paros dalis (rytas, diena, vakaras, naktis), savaitės dienas, pasako, ką veikė vakar, ką veikia šiandien, ką veiks rytoj.  Laiko tėkmės bei asmeninių ir bendruomenės pokyčių per tam tikrą laiką supratimą plėtoja patirdami, aiškindamiesi, tyrinėdami savo ir juos supančių žmonių gyvenimą čia ir dabar, netolimoje ir tolimoje ateityje.  Supranta, kad žmonės auga, daiktai sensta, gamta keičiasi  Mokytojo ar tėvų padedami konstruoja šeimos istorijos pasakojimą.  Išbando (jei prieinama), lygina, komentuoja dabarties, praeities, ateities žaidimų, buities darbų, keliavimo būdų ir priemonių, gyvenamųjų namų ypatumus, samprotauja, kodėl žmonių gyvensena būtent tokia.  Žino keletą Tėvynės istorijai svarbių įvykių ir žymių veikėjų.  Atpažįsta liaudies dainas ar kitą tautosakos paveldą (mįsles, greitakalbes, liaudies žaidimus, patarles ir kt.), žmonių sukurtą praeityje.  Įvairiais būdais kuria savo asmeninę gyvenimo ir augimo istoriją; padedant mokytojui konstruoja šeimos istorijos pasakojimą.  Aiškinasi, tyrinėja, diskutuoja, kas mums gali ką nors papasakoti apie praeitį, dabartį, ateitį, ir atranda keletą informacijos šaltinių: ilgaamžiai ir modernūs statiniai, senoviniai ir „ateities“ daiktai, praeityje darytos nuotraukos, iliustruotos knygos, filmai, skaitmeniniai informacijos šaltiniai.  Diskutuoja ką mums pasakoja skirtingi informacijos šaltiniai ir kartu kuria praeities, dabarties, ateities paveikslus, laiko juostas. | Mokytojas inicijuoja istorinius žaidimus.  Mokytojas kviečia pažiūrėti ir padiskutuoti istorinę dokumentiką apie praeitį.  Mokytojas siūlo idėją atsinešti namuose esamų senovinių daiktų ir papasakoti daiktų istorijas ar jų panaudojimą.  Mokytojas siūlo iš antrinių žaliavų kurti laiko mašiną ir keliauti laiku.  Mokytojas siūlo atsinešti šeimos nuotraukų, supažindina kaip jų pagalba kurti šeimos istorijos pasakojimą.  Mokytojas supažindina su juos dominančias savo darželio, rajono, miesto istorinėmis vietomis.  Mokytojas organizuoja išvykas prie paminklų, viešųjų skulptūrų, lankosi įstaigose, žaidimų aikštelėse, gamtinėse erdvėse, po žymias rajono, apskrities vietas.  Mokytojas siūlo į veiklas, renginius kviesti šeimos narius, žymius žmones.  Mokytojo vaidmuo apima kūrybinių dialogų ir žaismės palaikymą, skatina kasdienį vaikų žaismingumą, džiaugsmą bei nuostabą, tyrinėjant, eksperimentuojant ir dalinantis potyriais.  Mokytojas skatina vaikus reflektuoti apie savo mokymosi patirtis ir pasiekimus. |

**5. 3. Ugdymos(si) sritis „AŠ KALBŲ PASAULYJE“**

**Ugdymo(si) srities paskirtis** – ugdymosi srities paskirtis plėtoti kalbų supratimą, kalbinę raišką, skaitmeninį sumanumą, meninę raišką, aplinkos pažinimą. Ugdymo(si) veiklos skatina ugdytis tyrinėjimo, problemų sprendimo, kūrybiškumo, mokėjimo mokytis, emocijų suvokimo ir raiškos, žaidimo gebėjimus.

|  |  |
| --- | --- |
| Pasiekimai | Pedagogo veikla – ugdymo(si) gairės |
| **3.1. „KALBOS SUPRATIMAS“** | |
| **Vertybinės nuostatos –** domisi žodiniais ir nežodiniais komunikavimo būdais, yra nusiteikęs išklausyti ir suprasti kitą.  **Esminiai gebėjimai –** klausosi ir supranta kitų kalbėjimą, amžių atitinkančius įvairaus pobūdžio tekstus. | |
| Ankstyvasis ugdymas 1-3 metai (1-3 žingsniai) | |
| Trumpam susikaupia klausydamas suaugusiojo ar vaikų, supranta ir reaguoja į dažnai vartojamus veiksmų ir ypatybių pavadinimus, 2-3 žodžių sakinius, klausimus ( kas?, ką?, kur?, kiek?), du paskui kitą sekančius prašymus, greitai mokosi naujų žodžių.  Varto knygeles, skiria paveikslėlius nuo teksto, klausia kas parašyta arba prašo paskaityti.  Geba sieti paveikslėliuose vaizduojamus objektus su konkrečiais aplinkos daiktais.  Reaguoja į išgirstus ritmo darinius, intonavimą, supranta kūno kalbą, mimiką, dažnai naudojamų gestų, simbolinių paveikslėlių, ženklų prasmę.  Stengiasi išklausyti trumpus, nesudėtingus, skaitomus pasakojimus ar dainuojamus tekstus.  Girdėdamas kūrinio prasmę atskleidžia vaidindamas, žaisdamas ar pasakydamas keletą žodžių. | Mokytojas sudaro sąlygas vaikams nuolat girdėti taisyklingą, spalvingą, rišlią pedagogo kalbą, skatina ją mėgdžioti.  Mokytojas kuria aplinką, kad vaikas pačiais įvairiausiais būdais galėtų pažinti knygeles.  Mokytojas kartu su vaiku varto knygeles, pasiūlo jam pačiam versti puslapius, žiūrinėja, rodo jam paveikslėlius.  Mokytojas kalba su vaiku, apie tai ką mato, pratina vaikus mėgdžioti trumpus žodelius.  Mokytojas skatina dėlioti, apžiūrėti įvairios tematikos paveikslus, iliustracijas, jas apibudina, aptaria.  Mokytojas skaito pasakas, iliustruotas knygeles, dainuojamąją tautosaką, literatūrinius, tarmiškus tekstus. |
| Ikimokyklinis ugdymas 3-6 metai (3-6 žingsniai) | |
| Vaikai aktyviai įsitraukia į bendravimą su mokytoju ir kitais vaikais veiklas, kalbos garsų žaidimus, eilėraščių, dainų, pasakojimų, pasakų gimtąja ir kitomis kalbomis klausymąsi, plėtoja kalbos supratimą, „atranda“ žodžių prasmes, ugdosi trumpalaikę ir ilgalaikę atmintį, kalbinę vaizduotę, skatinančią mintis išreikšti žodžiais.  Supranta sudėtinius kelių dėmenų sakinius, ilgesnių dialogų ir monologų turinį: stengiasi suprasti kita kalba kalbančių vaikų norus, pasiūlymus.  Klausosi draugų ir savo kalbos įrašų, supranta pajuokavimus, dviprasmybes, dažnai girdimus frazeologizmus padeda suprasti kai kurių žodžių ar frazių perkeltinę reikšmę.  Domisi ir supranta knygos ar kito informacijos šaltinio dalių pavadinimus, jų funkcijas (viršelis, titulinis lapas, autorius, pavadinimas ir kt.) suvokia skirtingų žanrų leidinių skirtumus (laikraštis, kalendorius, knyga, žurnalas).  Supranta, kad raštas yra sistema, turinti taisykles.  Suaugusiojo skaitomą tekstą knygoje seka akimis ar pirštu iš kairės į dešinę, iš viršaus į apačią.  Supranta, kad garsai ir raidės sudaro žodį, atpažįsta nuo kelių iki keliolikos abėcėlės raidžių.  Pradeda skirti paprastus garsinės sandaros žodžius sudarančius garsus, skiemenis. | Mokytojas skatina vaikus sakyti, pasakoti ką galvoja, kalbėti natūraliai, laisvai, gyvai nesivaržant, skaito vaikams vertingus tautosakos ir grožinės literatūros kūrinius, plečia vaikų žodyną, aiškina nežinomų žodžių reikšmę.  Mokytojas parenka kalbinės raiškos priemones, atitinkančias vaiko amžių, individualius poreikius ir gebėjimus: (enciklopedijos, žinynai, laikraščiai, žurnalai, komiksai ir kt.).  Mokytojas skatina dėlioti, apžiūrėti įvairios tematikos paveikslėlius, iliustracijas, jas apibudinti aptarti.  Mokytojas kalbos ugdymą vykdo spontaniškai ir tikslingai, sudarydamas įvairias situacijas: žodiniai žaidimai, inscenizacijos, vaidinimai, inicijuoja vaikų pokalbius, diskusijas.  Mokytojas užrašo vaikų kūrybos perliukus, juos kaupia pasiekimų aplankuose.  Mokytojas naudoja žaidimus, kurie lavina kalbinius įgūdžius, socialinius gebėjimus ir kūrybiškumą. |
| **3.2. „KALBINĖ RAIŠKA“** | |
| **Vertybinės nuostatos –** nusiteikęs kalba ir kitomis komunikavimo priemonėmis bendrauti su kitais, išreikšti savo patirtį, jausmus, mintis ir emocijas.  **Esminiai gebėjimai –** naudodamas žodines ir nežodinės raiškos priemones, dalinasi žadina savo patirtimi, jausmais, mintimis, įsitraukia į pokalbį, pasakoja ir kuria paprastas istorijas. | |
| Ankstyvasis ugdymas 1-3 metai (1-3 žingsniai) | |
| Žodyno gausėjimą ir kalbinę raišką skatina aktyvus suaugusiojo bendravimas su vaiku, inicijuojant pokalbius, plėtojant vaiko pasakymus, juos pakartojant.  Mėgdžiojimu, skiemenų ar žodžių pakartojimais, veiksmais, mimika dalyvauja paprastuose žodiniuose žaidimuose.  Domisi laidomis, animaciniais filmukais vaikams, kalba apie juos, suaugusiojo padedamas kartoja girdėtus eiliuotus tekstų ar dainų fragmentus.  Plėtoja rašytinės raiškos gebėjimus mėgdžiodami suaugusiuosius ir eksperimentuodami: stebėdami rašančiuosius, piešiančiuosius, bandydami imituoti, braukyti, keverzoti, piešti, palikdami ženklus popieriuje, smėlyje, vandenyje. | Mokytojas skatina vaikus žaisti žodžiais dainuojant daineles, deklamuojant eilėraštukus.  Mokytojas kasdien skaito vaikams knygeles.  Mokytojas žadina vaiko norą kasdien savo veikloje vartoti keverzones, braukymus, paliekant ženklus smėlyje, popieriuje, vandenyje.  Mokytojas sudaro situacijas kuriose mažylis stebi rašantį suaugusį.  Mokytojas kuria vaiko rašytinę aplinką: parūpina popieriaus ir jo amžių atitinkančias rašymo priemonėmis. |
| Ikimokyklinis ugdymas 3-6 metai (3-6 žingsniai) | |
| Deklamuoja trumpus eilėraštukus, pabaigia arba atpasakoja trumpas pasakas, žinomų knygų turinį, pasakojimą palydėdamas gestais ir mimika: klausia ir atsako į klausimus apie tai, kas patinka ar nepatinka knygoje ar pasakojime, apie pagrindinius istorijos veikėjus ar įvykius.  Vaikų kalba turtėja, jų kalbinė raiška sudėtingėja, jiems klausantis skaitomų, pasakojimų, vaidinamų tekstų ir siužetų, įgarsintų filmukų ar pasakų, patiems jus atpasakojant, perkuriant, pratęsiant, suvaidinant, iliustruojant, deklamuojant kalbant su mokytoju.  Vartoja įvairias kalbos dalis, kalba taisyklingais vientisiniais ir sudėtiniais sakiniais, formuluoja klausiamuosius sakinius („kada“, „kur“, „kaip“), kuria naujus žodžius pagal įsisavintas žodžių darybos taisykles.  Kalba sau, kitiems, klausinėja, užkalbina, prašo, pašaukia, nurodo kartais laikydamiesi elementarių kalbinio etiketo normų.  Bendrauja natūraliai, prisitaiko prie bendravimo situacijos.  Aktyviai komunikuoja siekdami savo tikslų, o nesuprasti, palaikomi mokytojo, pakartoja, paaiškina tai, ko nori, tikisi.  Įsitraukia į įvairias mokytojo siūlomas veiklas susijusias su galimybe piešti ir rašyti, pavyzdžiui: „rašo“ žinutę ar laišką piešiniu, kopijuoja matomus simbolius, raides, žodžius, kuria savo ženklus ir simbolius, puošia ir apipavidalina užrašytas raides ar ženklus siedami juos su realiais objektais.  Piešiniuose, po darbeliais rašo atskiras raides, savo vardą, paprastus žodelius.  Mokydamiesi rašinėti, vaikai veikia kūrybiškai, pavyzdžiui: iš akmenėlių, gilių, kaštonų dėlioja simbolius ir raides, pagaliuku rašo ant smėlio, kreidelėmis – ant asfalto, rengia simbolių, piešinių, ženklų „laiškus“ gamtos gyvūnams, kuria knygeles, kūno kalba vaizduoja raides, žodžius, kuria istorijas apie raides ar garsus, stato ir konstruoja simbolius, raides.  Iliustruoja pasakas, pasakojimus, filmukus, iliustracijose parašydami nukopijuotas raides, žodžius.  Ugdosi rašytinės raiškos gebėjimus atrasdami raides skaitmeniniuose įrenginiuose, siedami jas su ranka užrašytomis bei spausdintomis raidėmis, rašydami spausdintines raides ar skaitmenis ranka ir kompiuteriu.  Ugdosi bendravimo gebėjimus kartu su suaugusiuoju ir bendraamžiais kalbėdamiesi apie skaitomas ar pasakojamas istorijas, diskutuoja apie atliktą veiklą, patirtą nuotykį, žiūrėtą filmą, girdėtą pasaką, pasakodami istorijas.  Kuria pasakojimus, kalbėdamiesi apie tai, ką norėtų patirti veikti.  Įsitraukia į mokytojo inicijuojamas veiklas, žaidimus, kurių metu piešiniais, rašinėjimais, raidėmis pavaizduoja savo patirtį, išgyvenimus, norus, rašo žinutes, laiškelius tėvams, vaikams mokytojams. | Mokytojas bendravimo gebėjimus ugdo kartu su suaugusiuoju ir bendraamžiais kalbėdamiesi apie skaitomas ar pasakojamas istorijas, diskutuodami apie atliktą veiklą, patirtą nuotykį, žiūrėtą filmą, girdėtą pasaką, pasakodami istorijas, kurdami pasakojimus, kalbėdamiesi apie tai, ką norėtų patirti veikti.  Mokytojas bando susikalbėti su kitakalbiais vaikais ar suaugusiais.  Mokytojas palaiko, pakartoja, paaiškina tai, ko nesupranta.  Mokytojas parenka atitinkamas priemones veikloms, kuria skatinančią dalyvauti veiklose, žaidimuose aplinką, inicijuoja veiklas, žaidimus, žadina vaikų norą įtraukti į veiklas.  Mokytojas sistemingai ir kryptingai stebi ir vertina vaiko kalbos pokyčius ir pažangą.  Mokytojas užrašo vaikų kūrybos perliukus, juos kaupia pasiekimų aplankuose.  Mokytojas įtraukia vaikus į aktyvų dalyvavimą dialoguose, diskusijose ir problemų sprendimo veiklose, užduoda atvirus klausimus ir skatina vaikus išsakyti savo nuomonę bei ją argumentuoti. |
| **3.3. „KALBŲ ĮVAIROVĖS SUVOKIMAS IR KALBINĖS TAPATYBĖS FORMAVIMASIS“** | |
| **Vertybinės nuostatos –** siekiame padėti vaikams tapatintis su savo šalies kalba ir kultūra, susipažinti su kalbų įvairove, ugdyti(s) kalbų įvairovės suvokimą, vertybines nuostatas, susijusias su įvairialypiais kultūriniais ir kalbiniais kontekstais, plėtoti kalbinę, tautinę ir pilietinę tapatybę.  **Esminiai gebėjimai –** tapatinamasis su savo šalies kalba ir kultūra, kalbų įvairovės suvokimo ugdymasis, vertybių nuostatų, susijusių su įvairialypiais kultūriniais ir kalbiniais kontekstais ugdymasis, kalbinės, tautinės ir pilietinės tapatybės plėtojimasis. | |
| Ankstyvasis ugdymas 1-3 metai (1-3 žingsniai) | |
| Girdi, atpažįsta ir pradeda vartoti gimtąją kalbą, reaguoja į dažnai girdimus žodžius, daineles, pasakas gimtąja kalba.  Domisi aplink skambančiomis kalbomis, pastebi, kad žmonės kalba skirtingai, kartais mėgdžioja girdėtus žodžius ar intonacijas.  Pradeda pažinti savo kultūros simbolius ir tradicinius elementus, įsitraukia į veiklas, susijusias su tautine kultūra. | Su vaiku kalbama gimtąja kalba, vartojami aiškūs, paprasti ir emocingi žodžiai, skatinama kartoti žinomus žodžius ir frazes.  Skaitomos lietuviškos pasakos, dainuojamos lopšinės, deklamuojami trumpi eilėraščiai, žaidžiami žaidimai su žodžiais ir garsais.  Vaikas supažindinamas su tautiniais simboliais, raštais, dainomis, šokiais, dalyvauja kalendorinėse ar tautinėse šventėse.  Klausoma dainelių, pasakų ar žodžių skirtingomis kalbomis, skatinama mėgdžioti naujus garsus. |
| Ikimokyklinis ugdymas 3-6 metai (3-6 žingsniai) | |
| Kalba gimtąja kalba, aiškiai reiškia mintis, emocijas, pasakoja apie patirtus įvykius, dalyvauja pokalbiuose, užduoda klausimus, kuria sakinius.  Atpažįsta ir įvardija savo tautos simbolius, tradicijas, dalyvauja tautinėse ir valstybinėse šventėse, žino vėliavą, girdėtas dainas, šokius, papročius.  Supranta, kad žmonės kalba skirtingomis kalbomis ir priklauso skirtingoms kultūroms, rodo pagarbą kitakalbiams, priima įvairovę kaip natūralią. | Mokytojas kuria vaikams tinkamą ir stimuliuojančią aplinką, skatina įvairias ugdymo(si) veiklas, (kalbos kampelius, laboratorijas ar žaidimų erdves).  Mokytojas skatina žaidybines situacijas ir kalbinius žaidimus, lėlių teatro pasirodymus, vaidmeninius žaidimus.  Mokytojas įtraukia kitakalbius vaikus į įvairią kalbinę veiklą: klausimai – atsakymai, pabaik sakinį, pratęsk pasakojimą ir kt.  Mokytojas skatina domėtis apie kitų šalių kultūras, kalbas, jų atmainas, knygelių parašytų įvairiomis kalbomis vartymu, garso įrašų (dainelių, eilėraštukų) įvairiomis kalbomis klausymu, įvairiakalbiais stalo žaidimais.  Žaidžiami vaidmenų, naratyviniai, stalo ir žodžių žaidimai, kūrybinės ir kitokios aktyvios veiklos su kitomis kalbomis kalbančiais bendraamžiais.  Skaitomos knygutės dviem ar keliomis kalbomis, žiūrimi ir aptariami filmukai.  Domimasi skirtinga kalbine raiška (bendrine kalba, tarmėmis), skirtingomis kalbomis ir kultūromis.  Vaikai mokosi taikyti kompensacines kalbos supratimo ir kalbos raiškos strategijas: siekdami suprasti ir perduoti informaciją pasitelkia neverbalinę kalbą, mimikas, gestus, aplinkos objektus.  Žaidžiami skirtingų kultūrų autentiški kalbiniai žaidimai: mįslės, juokavimai, skaičiuotes, greitakalbes ir kt. |

**5. 4. Ugdymos(si) sritis „TYRINĖJU IR PAŽĮSTU APLINKĄ“**

**Ugdymo(si) srities paskirtis** – plėtoti daiktinės ir gamtinės aplinkos pažinimą, matematinį mąstymą, skaitmeninį sumanumą, kalbų supratimą, tyrinėjimą, problemų sprendimą, mokėjimą mokytis. Ugdymo(si) veiklos skatina žaidimo, kūrybiškumo, emocijų suvokimo ir raiškos gebėjimus.

|  |  |
| --- | --- |
| Pasiekimai | Pedagogo veikla – ugdymo(si) gairės |
| **4.1. „MANE SUPANTYS DAIKTAI“** | |
| **Vertybinės nuostatos** –Nusiteikęs pažinti pasaulį jam suprantamais būdais.  **Esminiai gebėjimai** – Atranda skaičių ir figūrų pasaulį, plėtoja supratimą ir kalbą apie skaičiavimo ir matavimo būdus, jų taikymą aplinkai pažinti, problemoms spręsti, geba išreikšti pastebėjimus apie objektų kiekį, formą, dydį, vietą ir judėjimo kryptį. | |
| Ankstyvasis ugdymas 1-3 metai (1-3 žingsniai) | |
| Daiktų pasaulį pažįsta ir atpažįsta visais jutimais, padedančiais suvokti daiktų spalvą, formą, garsą, kvapą, skonį, tekstūrą.  Vaikai grupėje esančius įvairius daiktus tyrinėja juos griebdami, liesdami, mesdami, kišdami į burną, kramtydami, domisi judančiais, garsus skleidžiančiais, ryškių spalvų daiktais. | Vaikai supažindinami su daiktų kiekiu, forma ir dydžiu per kasdienes veiklas, rodomi apvalūs, kvadratiniai daiktai, lyginami jų dydžiai.  Skaičiavimas integruojamas į žaidimus ir kasdienes situacijas – skaičiuojami žaislai, žingsniai, pirštukai, kartojama skaičių seka žaidybine forma.  Erdviniai santykiai aiškinami praktiškai, per judėjimą ir žaidimą – vaikai skatina paslėpti daiktą „po stalu“, „ant lentynos“, „į dėžę“, žaidžia su krypties nurodymais („eik ten“, „pasuk čia“), kt.  Mokytojas grupės, lauko aplinką nuolat papildo sensorinėmis ir rūšiavimui skirtomis priemonėmis, daiktais, gamtine medžiaga, kontrastingo dizaino daiktais.  Mokytojas padeda pamatyti daiktus iš skirtingų perspektyvų: toli, arti, iš priekio iš šono ir pan.  Mokytojas sudaro galimybę tyrinėti, kaip daiktai juda ir kaip juos pajudinti: pučiant, stumiant, traukiant, supant, sukant, skandinant. |
| Ikimokyklinis ugdymas 3-6 metai (3-6 žingsniai) | |
| Pasirinktus daiktus laisvai rūšiuoja, skirsto į kategorijas: pagal dydį, formą, spalvą, tekstūrą, pradeda rūšiuoti pagal du požymius.  Skaičiuoja daiktus, pažįsta ir įvardija skaičius, supranta jų seką ir reikšmę (pvz., suskaičiuoja iki 5–10, žino, kad „penki“ reiškia penkis objektus).  Atpažįsta ir įvardija pagrindines geometrines formas, lygina daiktus pagal dydį, ilgį, aukštį, naudoja žodžius „aukštesnis“, „trumpesnis“, „toks pat“.  Supranta ir apibūdina objektų vietą erdvėje ir jų judėjimo kryptį (pvz., pasako, kad kamuolys „po stalu“, lėlė „ant lentynos“, eina „į kairę“, „už kampo“). | Mokytojas skatina vaikų įsitraukimą kryptingai kurdamas ugdymo(si) kontekstus.  Mokytojas kuria edukacinę aplinką su galimybe stebėti, tyrinėti gamtos objektus gyvai ir per skaitmeninį mikroskopą, realiuoju laiku ar vaizdo įraše.  Mokytojas kuria ugdymo(si) aplinką, kurioje vaikai galėtų tyrinėti daiktus, mechanizmus, ardyti nereikalingus daiktus, lyginti praeities ir dabarties daiktus. Padeda išsiaiškinti, iš ko jie pagaminti, kaip veikia, kokia jų paskirtis.  Vaikai kasdienėse veiklose skaičiuoja, lygina kiekius, įvardija skaičius, dalyvauja žaidimuose su skaičiavimu, sprendžia paprastas matematines užduotis (pvz., kiek liko, kiek pridėti).  Vaikams siūlomi daiktai ir užduotys, skatinančios pažinti geometrines figūras, jas lyginti, rūšiuoti pagal formą, dydį, spalvą – naudojamos dėlionės, kaladėlės, dėliojimo, konstravimo žaidimai.  Veiklose vartojami žodžiai, apibūdinantys daiktų vietą ir judėjimo kryptį, vaikai skatinami patys naudoti tokius žodžius, atliekant erdvinius žaidimus, kliūčių ruožus, statant ar piešiant pagal kryptį. |
| **4.2. „GYVYBĖ“** | |
| **Vertybinės nuostatos –** Siekiama suteikti galimybę vaikams tyrinėti artimosios aplinkos gamtos objektus ir reiškinius, susipažinti su svetur egzistuojančios gyvybės įvairove ir padėti suprasti, kad gyvybė turi poreikių.  **Esminiai gebėjimai –** Išmoksta parodyti pagarbą gyvybei ir rūpestį aplinka, stebi ir tiria gyvų ir negyvų daiktų santykius, reaguoja į aplinkos pokyčius, ugdosi supratimą apie žmogaus veiklos poveikį aplinkai. | |
| Ankstyvasis ugdymas 1-3 metai (1-3 žingsniai) | |
| Domisi gyvais organizmais – stebi augalus, gyvūnus, reaguoja į jų pokyčius, dalyvauja laistant gėles, glosto gyvūną, rodo dėmesį.  Pastebi paprastus aplinkos pokyčius, tokie kaip oro permainos, metų laikai, tvarkos ar netvarkos poveikis aplinkai.  Mėgdžioja suaugusiuosius tvarkydamas aplinką, padeda rinkti šiukšles, sudėti daiktus į vietą, rodo norą saugoti daiktus ar gamtą. | Mokytojas organizuoja vaikams patyrimines veiklas padedančias geriau pažinti juos supantį pasaulį.  Mokytojas inicijuoja ir skatina vaikų pokalbius, stebėjimus apie augalus ir gyvūnus.  Mokytojas pasiūlo vaikams knygų, edukacinių filmukų, vaizdo įrašų, apie gamtą ir socialinę aplinką.  Mokytojas kartu su vaikais sodina, prižiūri augalus, juos stebi, matuoja, fiksuoja. Moko rūpintis gamta, prisiimti atsakomybę, pasitikėti savo jėgomis.  Mokytojas inicijuoja žaidimus su vandeniu ir smėliu, tyrinėjant, atrandant jų savybes. |
| Ikimokyklinis ugdymas 3-6 metai (3-6 žingsniai) | |
| Pastebi ir įvardija pokyčius gamtoje, stebi metų laikų kaitą, orų pasikeitimus, augalų ar gyvūnų gyvenimo pokyčius.  Aktyviai dalyvauja rūpinantis augalais, gyvūnais, aplinka, padeda laistyti, šerti, tvarkyti aplinką, rodo empatiją gyviems organizmams.  Supranta, kad žmogaus išmestos atliekos gali būti pavojingos gyvajai gamtai, mokosi taupiai naudoti vandenį, popierių, priemones, nešvaisto jų be reikalo, suprasdami, kad taip prisideda prie Žemės išteklių tausojimo, tvarumo. | Mokytojas inicijuoja artimiausios aplinkos stebėjimą, gamtinės medžiagos rinkimą, tyrinėjimą, grupavimą.  Mokytojas sudaro sąlygas grupėje, kieme ar šiltnamyje įgyti augalų priežiūros pradmenų (sėja, sodina augalus, stebi jų dygimą, augimą, matuoja, fiksuoja, nuima derlių, ragauja).  Mokytojas organizuoja išvykas į gamtą, edukacijas, muziejus, ekskursijas.  Mokytojas organizuoja susitikimus su gamtininkais.  Mokytojas asmeniniu pavyzdžiu, darbais rodo pagarbą gamtai.  Mokytojas suteikia žinių apie gamtos išteklių tausojimą, atliekų rūšiavimą.  Mokytojas supažindina su antrinių žaliavų panaudojimo galimybėmis meninėje veikloje. Mokytojas rengia kūrybinių darbelių parodas.  Mokytojas skatina vaikus ir tėvus dalyvauti ekologinėje akcijoje ,,Darom“.  Mokytojas padeda vaikui naudotis išmaniuoju įrenginiu fiksuojant aplinkos vaizdus, garsus. Mokytojas kartu su vaikais kuria nuotraukų koliažus, rengia virtualias fotografijų parodas.  Mokytojas skatina vaikus stebėti orus, gamtos pokyčius įvairias metų laikais ir žymėti orų kalendoriuje.  Mokytojas naudoja mokslinius metodus (bandymus, eksperimentus) gamtos reiškiniams ir procesams paaiškinti. |
| **4.3. „SKAIČIAVIMAS IR MODELIAVIMAS“** | |
| **Vertybinės nuostatos –** Nusiteikęs pažinti, išbandyti ir saugiai naudoti aplinkoje esančias skaitmenines technologijas.  **Esminiai gebėjimai –** Siekiama padėti vaikams atrasti skaičių pasaulį, plėtoti jų supratimą apie skaičiavimo būdus ir jų taikymą savęs ir aplinkos pažinimui, problemų sprendimui. | |
| Ankstyvasis ugdymas 1-3 metai (1-3 žingsniai) | |
| Susidomi skaičiavimu, mėgdžioja suaugusiųjų ar kitų vaikų skaičiavimą, kartoja skaičių sekas, dažnai dar be tikslaus suvokimo, ką jos reiškia.  Atpažįsta ir įvardija „daug“ ir „mažai“, „vienas“, kartais geba suskaičiuoti iki 2–3 objektų, ypač jei jie išdėlioti aiškiai ir fiziškai atskiriami.  Pastebi, kai kažko trūksta ar yra daugiau nei reikia, reaguoja į skirtumus kiekio atžvilgiu, pvz., pastebi, kad draugas gavo daugiau žaislų, ar kad vieno daikto trūksta. | Mokytojas kuria grupės aplinką, kuri skatina vaiką skaičiuoti.  Kalbama su vaikais apie kiekį, naudojant suprantamas sąvokas – „daug“, „vienas“, „daugiau“, „mažiau“, lyginamas kiekis per žaidimus, veiklas, valgymo ar tvarkymosi metu.  Suteikiamos galimybės daiktus dėlioti, rūšiuoti, grupuoti pagal kiekį ar dydį.  Mokytojas skaito, deklamuoja eilėraščius, dainuoja daineles, kuriuose minimi skaičiai.  Mokytojas pasiūlo veiklas, kuriose skaičiuojami daiktai, rankų pirštai, gamtinė medžiaga.  Mokytojas parenka mokomuosius filmukus, žaidimus skaičių pažinimui, skaičiavimo įgūdžių lavinimui, planšetėje, kompiuteryje, interaktyviame ekrane. |
| Ikimokyklinis ugdymas 3-6 metai (3-6 žingsniai) | |
| Taiko skaičiavimą praktinėse situacijose – pvz., paskirsto daiktus draugams po lygiai, pasako, kiek dar reikia, kad būtų tiek pat, kiek kiti turi.  Lygina kiekius, pastebi skirtumus, sprendžia paprastas kiekybines problemas – pvz., pasako, kur daugiau ar mažiau, supranta sąvokas „daugiau“, „mažiau“, „tiek pat“, „vienodu skaičiumi“.  Pradeda skaičiuoti nuo bet kokio skaičiaus.  Supranta, ką reiškia skaičius sudėti ir atimti.  Tyrinėja, kuo tos pačios rūšies daiktai skiriasi vieni nuo kitų.  Pradeda vartoti žodžius, kuriais nusakomi matematiniai procesai (pavyzdžiui: „Manau, kad...“, „Tai man primena...“.  Vaikai supranta, kad tam tikros rūšies informacija gaunama surinkus duomenis, vykdant stebėjimą ar apklausą. | Mokytojas siūlo vaikams, arba kartu žaidžia stalo žaidimus, kuriuose jie turėtų galimybę skaičiuoti daiktus, lyginti (žaidimai su kailiuku, domino).  Mokytojas grupės aplinką praturtina įvairiais prietaisais (pvz.: matavimo, svėrimo)  Mokytojas kartu su vaikais, gamina stalo ar pirštukines lėles skaičiavimui, matematiniams veiksmams atlikti.  Mokytojas kuria žaidybines situacijas siužetiniams žaidimams (pvz,: ,,Parduotuvė“, ,,Kavinė“ ir pan.). Žaidimams naudoja antrines žaliavas: jogurto, indelius, kamštelius ir t.t.)  Mokytojas rengia vaikams individualias lavinamąsias užduotis.  Mokytojas skaito pasakas, kuriose minimi skaičiai, moko skaičiuočių.  Mokytojas organizuoja išvyką į parduotuvę. Mokytojas supažindina su skaičiavimo prietaisais (skaičiuotuvais) seniau ir dabar.  Mokytojas siūlo vaikams (planšetėje, kompiuteryje ar interaktyviame ekrane) žaidimų, skaičių pažinimui, skaičiavimo įgūdžių lavinimui, užduočių sprendimui. |
| **4.4. „MATEMATINIAI ERDVĖS TYRINĖJIMAI“** | |
| **Vertybinės nuostatos –** Nusiteikęs pažinti pasaulį jam suprantamais matematiniais būdais.  **Esminiai gebėjimai -** Siekiama plėtoti vaikų suvokimą apie matematinius būdus erdviniams objektams pažinti ir įvairias išraiškos galimybes savo pastebėjimams apie jų formą, dydį (ilgį, tūrį), masę, padėtį ir judėjimą tam tikra kryptimi apibūdinti. | |
| Ankstyvasis ugdymas 1-3 metai (1-3 žingsniai) | |
| Natūraliai įsitraukia į aplinkoje esančių daiktų ir objektų tyrinėjimą.  Kalbinami suaugusiojo, ima reaguoti į tokią daiktų savybę kaip forma, spalva vis geriau suprasdami, kai apie daiktą sakoma: ,,toks pat“, ,,panašus“, ,,skiriasi“, ,,kitoks“.  Pastebi ir įvardija daiktų dydžio skirtumus, vartoja žodžius „didelis“, „mažas“, „aukštas“, „žemas“, lygina objektus žaidimo metu.  Reaguoja į objektų padėtį ir kryptį, supranta ir (dažniausiai gestais ar žodžiais) nurodo „ant“, „po“, „į“, „iš“, „čia“, „ten“, žaidžia judėjimo žaidimus. | Mokytojas praturtina aplinką priemonėmis skatinančiomis tyrinėti, rūšiuoti, matuoti.  Mokytojas sudaro sąlygas eksperimentuoti vidaus ir lauko aplinkose su įvairių dydžių ir formų daiktais.  Mokytojas kuria žaismingas veiklas su daiktais, kai galima, ką nors įdėti, įpilti, liesti, nešioti, dėlioti daiktus, kad jie per pojūčius pažintų objektų masę, ilgį, tūrį ir formą, ugdoma gebėjimas apibūdinti savo pastebėjimus.ir pan.  Mokytojas kuria žaidybines situacijas, kuriose daiktai apibūdinami su matavimu susijusiomis sąvokomis: ,,ilgas - trumpas“, ,,aukštas – žemas“, nurodoma daikto judėjimo kryptis, buvimo vieta.  Mokytojas pasiūlo vaikams vaizdinių, garsinių, žodinių, judesio, pojūčių, skirtingų kategorijų objektų sekų AB (BA) kopijavimo, pratęsimo, atkartojimo, atpažinimo veiklų.  Kalbama apie daiktų padėtį ir judėjimo kryptį, skatinama vartoti žodžius „ant“, „po“, „šalia“, „į“, „iš“, atliekami judėjimo žaidimai, kuriuose vaikai seka nurodymus. |
| Ikimokyklinis ugdymas 3-6 metai (3-6 žingsniai) | |
| Atpažįsta ir įvardija įvairias geometrines formas ir jų savybes, geba jas lyginti pagal dydį, ilgį, tūrį, masę.  Apibūdina daiktų padėtį ir judėjimo kryptį, naudoja tikslius žodžius ir seka kelių žingsnių instrukcijas.  Praktiškai naudoja matavimo priemones ir būdus, matuoja ilgį, svorį, lygina kiekius, nagrinėja objektų santykius erdvėje per žaidimus ir kasdienes veiklas.  Tyrinėdami aplinką atranda, kiek daug erdvinės informacijos yra aplink: panašumo elementų išdėstymo, atkartojimo, formos bendrumo. | Mokytojas organizuoja veiklas, kuriuose vaikas susidarytų supratimą apie ilgio, masės, tūrio matavimo būdus ir priemones.  Mokytojas skatina vaikus aplinkoje, gamtoje pastebėti daiktus primenančius geometrines figūras.  Mokytojas inicijuoja antrinių žaliavų ir gamtinės medžiagos naudojimą, erdvinių statinių gamybai, STEAM veiklų metu.  Mokytojas siūlo didaktinius žaidimus įvairių daiktų, bei reiškinių savybių išskyrimui, tapatinimui, sąvokų įtvirtinimui, skaitmenų, geometrinių figūrų atpažinimui.  Mokytojas inicijuoja daiktų paiešką grupės aplinkoje ir gamtoje, juos apibūdinant, skaičiuojant, rūšiuojant, lyginant, atrandant panašumus ir skirtumus.  Mokytojas organizuoja žaidimus judėjimo krypties, buvimo vietos, orientacijos erdvėje suvokimui lavinti. |
| **4.5. „SKAITMENINIŲ TECHNOLOGIJŲ PASAULIS“** | |
| **Vertybinės nuostatos –** Siekiama padėti vaikams įgyti skaitmeninio raštingumo ir informacinio mąstymo pradmenis.  **Esminiai gebėjimai –** Naudotis skaitmeniniais įrenginiais, ieškoti, vertinti, kaupti informaciją, saugiai naudoti, pristatyti informaciją, ja keistis, bendrauti ir bendradarbiauti tinkluose, keisti turimą ir kurti naują skaitmeninį turinį. | |
| Ankstyvasis ugdymas 1-3 metai (1-3 žingsniai) | |
| Domisi grupėje ir mokykloje esančiais įvairiais jų amžių atitinkančiais išmaniaisiais daiktais be ekranų (žaislais, robotukais, rašikliais ir kt.)  Atlieka dviejų nesudėtingų, jiems suprantamų veiksmų sekas (pavyzdžiui, paimti kamuolį ir paduoti draugui, linguoti ir ploti, dėlioti kaladėles). | Mokytojas parodo, kaip saugiai ir atsakingai naudotis jų amžių atitinkančiais išmaniaisiais žaislais, daiktais.  Mokytojas aptaria, nagrinėja su vaikais įvairias situacijas.  Mokytojas organizuoja vaikams žaidimus, kūrybines, tyrinėjimo veiklas, parenka tinkamas priemones. |
| Ikimokyklinis ugdymas 3-6 metai (3-6 žingsniai) | |
| Vaikai veiksmų sekas (algoritmus) problemoms spręsti suvokia ir elementariai taiko stebėdami, žaisdami, nagrinėdami ir įvardydami įvairių procesų, kasdienių darbų ir veiklų atlikimą žingsniais, veiksmų eiliškumą, susitarimus-taisykles.  Programavimo aplinkose kuria ir vykdo paprastas komandų sekas.  Pradeda suprasti, kaip valdomi robotai, išbandydamas sudarytą paprastą programą, atpažįsta klaidas ir koreguoja veiksmų seką. | Mokytojas organizuoja veiklas, motyvuojančias vaikus veikti ir išbandyti skaitmenines priemones (kompiuteris, planšetė, interaktyvi SMART lenta, skaitmeninis mikroskopas).  Mokytojas padeda saugiai naudoti skaitmenines technologijas, lengvai valdomas skaitmenines priemones.  Mokytojas siūlo programuoti robotus, judančius kilimėliu su vaikų nupieštais piešiniais, sudėliojant veiksmų sekas.  Mokytojas supažindina su įvairiomis edukacinėmis programėlėmis.  Mokytojas gamtos objektų pažinimui, ugdomosios veiklos paįvairinimui, naudoja QR kodus.  Mokytojas skatina vaikus reflektuoti savo atliktą veiklą ir jos rezultatą, pastangas. |

**5. 5. Ugdymos(si) sritis „KURIU IR IŠREIŠKIU“**

**Ugdymo(si) srities paskirtis** – plėtoti kalbinę raišką, estetinį suvokimą, meninę raišką, gebėjimą žaisti, kūrybingumą, tyrinėjimą, emocijų suvokimą ir raišką. Ugdymosi veiklos skatina problemų sprendimą ir mokėjimo mokytis gebėjimus.

|  |  |
| --- | --- |
| Pasiekimai | Pedagogo veikla – ugdymo(si) gairės |
| **5.1. „ŽAIDIMO RAIŠKA“** | |
| **Vertybinės nuostatos –** nusiteikęs kartu su kitais vaikais plėtoti žaidimus, kurdamas vaikų žaidimo kultūrą.  **Esminiai gebėjimai –** individualiai ir drauge su kitais žaidžia ir pats kuria įvairius žaidimus: režisūrinius, vaidmeninius ir žaidimus su taisyklėmis, moka laikytis žaidimų taisyklių.  *Žaidimas – kaip savo kūno galimybių tyrinėjimas.*  *Žaidimas – kaip aplinkos ir veikimo su aplinkos objektais tyrinėjimas.*  *Žaidimas – kaip savo patirčių ir socialinių santykių tyrinėjimas.*  *Žaidimas – kaip simbolinių taisyklių tyrinėjimas, kūrimas ir laikymasis.* | |
| **Ankstyvasis ugdymas 1-3 metai** (1-3 žingsniai) | |
| Spontaniškai judėdami ir sąveikaudami su aplinka, pradeda pažinti savo kūno galimybes, atranda savo ir kitų kūno dalis jas liesdami ir pajusdami prisilietimą.  Atpažįsta, emociškai atliepia, įsitraukia į suaugusiųjų žaidimus (kykavimai, mylavimai, juokinimai) ir patys juos inicijuoja, kurdami ugdymosi situacijas.  Aktyviai tyrinėja žaislus, daiktus atrasdami ir į tyrinėjimo repertuarą įtraukdami naujus veiksmus (sugriebti, mesti, ridenti ir pan.), pažįsta objektus, jų savybes ir bando juos įvardinti. | Mokytojas drąsina veikti, tyrinėti, rodyti iniciatyvą, žaidžia kartu su vaiku.  Mokytojas žaidina, kalba įvairiomis emocingomis intonacijomis, naudoja įvairų tempą, tuos pačius žaidimus kartoja keletą kartų, kad vaikai geriau įsimintų.  Mokytojas rodo, kaip galima veikti su daiktais, skatina pamėgdžioti, atrasti naujų veikimo būdų.  Mokytojas skatina mėgdžioti įvairius veiksmus ir intonacijas, reiškia įvairias emocijas, skatina pasakoti ką jie daro ir pan.  Mokytojas kuria ugdymosi aplinką, parenka žaislus, priemones ir kt. |
| **Ikimokyklinis ugdymas 3-6 metai** (3-6 žingsniai) | |
| Įvaldę savo kūno judesius plačiau juda erdvėje ir, žaisdami su įvairiais objektais bei daiktais, drąsiai tyrinėja juos supančią aplinką.  Žaisdami su daiktais pamėgdžioja suaugusiųjų veiksmus.  Pradėdami žaisti siužetinius vaidmenų žaidimus, tarpusavyje sąveikauja nedaug, žaidimo siužetą sudaro vienas ar du pasikartojantys įvykiai.  Žaidžiant nuolat gebėjimai tobulėja, žaidžia didesnėse grupelėse, išmoksta tikslingai kurti žaidimo erdves ir konstruoti sudėtingesnius žaidimo siužetus.  Žaisdami režisūrinius žaidimus individualiai ar dviese, pamažu pereina prie siužetinių žaidimų.  Prisiima vaidmenį ir remdamiesi savo patirtimi konstruoja pažįstamus įvykius ir kasdienes situacijas.  Žaisdami dviese ar grupelėse per konkrečius prisiimtus vaidmenis ir įsivaizduojamus vaidmenų tarpusavio santykius drauge plėtoja žaidimo siužetą.  Vysto sudėtingus, jų gyvenimo patirtimi, mėgstamų pasakų, istorijų, TV programų siužetais paremtus scenarijus.  Ugdosi gebėjimą vienu metu veikti dviejuose lygmenyse – kontroliuoti vaidmens atlikimą ir realius savo santykius su kitais žaidėjais.  Padedant suaugusiems ar labiau įgudusiems vaikams pradeda žaisti žaidimus su taisyklėmis.  Įgudę žaisti žaidimus su taisyklėmis noriai žaidžia mokytojo pasiūlytus didaktinius ugdomojo pobūdžio žaidimus juos praplečia, tobulina.  Prieš žaisdami aptaria žaidimo temą, planuoja siužetą, lanksčiai kaitalioja vaidmenis, patys kontroliuoja vienas kito veiksmus ir geba spręsti kylančius nesutarimus.  Patys susikuria erdves savo žaidimams, pritaiko įvairias priemones.  Jungiasi į kolektyvinius žaidimus, įtraukia kitus grupės vaikus, mielai kviečia ir suaugusius. | Mokytojas kuria provokuojančią žaidimui aplinką.  Mokytojas parūpina žaidimams tam tikrų daiktų, priemonių.  Mokytojas parodo kaip galima žaisti, pats dalyvauja žaidimuose su teatro lėlėmis, siūlo pažaisti matytą pasaką, ją improvizuoti  Mokytojas skatina reikšti natūraliai kylančias emocijas, nelygina vaiko išraiškos su kito vaiko.  Mokytojas drauge žaidžia muzikinius žaidimus ir ratelius, parodo ir skatina laisvai, savaip kartoti veiksmus.  Mokytojas paaiškina vaikams siužetus, daro pauzes, kad vaikai galėtų sutelkti mintis, sumanymus ir pagal juos veikti.  Mokytojas siūlo naudoti butaforinius daiktus, parodo kaip tie patys daiktai gali būti panaudoti įvairiose situacijose. |
| **5.2. „MUZIKOS RAIŠKA“** | |
| **Vertybinės nuostatos –** siekiamaskatinti ir išryškinti bei atskleisti vaikų individualias muzikos galias ir gebėjimus per įvairias muzikinės raiškos priemones ir būdus. Muzika viena svarbiausių priemonių ugdant visapusišką asmenybę.  **Esminiai gebėjimai -** muzikinė veikla plečia muzikinį žodyną, formuoja dainavimo įgūdžius, muzikavimo metu formuojasi tinkamas elgesys, bendrumo jausmas, įpranta siekti meistriškumo, plečia kūrybiškumą, ugdomi grojimo įgūdžiai, praturtinama vaizduotė. Emocionalumas, melodinė klausa, dermės ritmo pajautimas. | |
| **Ankstyvasis ugdymas** **1-3 metai** (1-3 žingsniai) | |
| Reaguoja į muzikos garsus, melodijas, balso intonacijas, tyrinėja garsų pasaulį, klausosi trumpus muzikos fragmentus, ieško muzikos garsų šaltinio, suklūsta keičiantis muzikos nuotaikai, trumpam sugeba sutelkti dėmesį.  Gestais, čiauškėjimu, nutildami, nustodami arba pradėdami judėti, krykštaudami išreiškia reakcijas į skambančią muziką.  Rankų judesiais geba parodyti rimo kaitos elementus,  Ritmiškai groja barškučiais ir skambalėliais, kitais elementariais vaikiškais muzikos instrumentais pritaria muzikos fragmentams, tyrinėja, instrumentus, jų skambesį, apžiūrinėja juos, išbando.  Lengvai valdo mušamuosius instrumentus lėtai, greitai, keisdami tempą bei ritmą.  Ritmiškai linguoja, supasi, ploja, trepsi, krato barškučius. Spontaniškai žaidžia balso intonacijomis, pamėgdžioja suaugusių vokalizavimą, bando atkartoti žodžius, muzikos darinius, dainuoja grupėmis, po vieną, dainą atlieka su judesiais.  Žaidžia balso intonacijomis, nesudėtingą dainų tekstą papildo spontaniškais judesiais.  Emocingai atliepia klausomus muzikos fragmentus, šypsosi, džiaugiasi, ritmingai sūpuoja kojomis.  Imituoja ritmo bei melodinius darinius, vis tiksliau išlaiko ritmą, kartu su kitais dainuoja trumpas, aiškaus ritmo, siauro diapazono, laipsniškos melodinės slinkties elementarias autorines ir liaudies dainas, dainavimą palydi ritmiškais judesiais.  Stebėdami gamtą, aplinką vaikai pratinami išgirsti, įsiklausyti, pamėgdžioti, atkurti girdimus garsus balsu, plojimu, trepsėjimu, tauškėjimu.  Suaktyvinta įvairių judesių imitacija. | Mokytojas dainuoja, groja lietuvių liaudies dainas, nesudėtingas autorines dainas, padeda ritmiškai linguoti, rodo pavyzdį, dainuoja, groja kartu, keičia tempus, padeda vaikams suprasti ritmo kaitą, judesiais imituoja tekstą.  Skatinama groti vaikiškais muzikos instrumentais, žaislais.  Mokytojas kartu atlieka judesius. Rodo pavyzdį, vaikai atkartoja. Atkreipia dėmesį į veiksmų eigą.  Mokytojas padeda vaikams patirti geras, džiugias emocijas, formuoja bei stebi natūralų balso skambesį, laikyseną, moko darniai atlikti elementarius judesius, skatina kūrybingai atlikti judesius.  Mokytojas skatina savarankišką muzikinę veiklą.  Mokytojas pasirūpina turtinga muzikine aplinka, kuri pagilina emocijas. |
| **Ikimokyklinis ugdymas 3-6 metai** (3-6 žingsniai) | |
| Tyrinėja savo balsines galimybes (dainuoja tyliai, garsiai, aukštai, žemai, lėtai, greitai).  Mokosi dainuodami įsijausti ir išjausti dainos nuotaiką, atlikimo išraiškos priemonėmis: balso intonacija, tempo bei dinamikos niuansais, mimika.  Valdo savo balsą, moka skirti dainavimą nuo kalbėjimo.  Tyrinėja garso atlikimo aukštį, ilgį, tempą atlikdami savo balsu.  Dainuoja sudėtingesnes autorines ir liaudies dainas, judesius derina su dainavimu suprasdami bei pagilindami dainos teksto prasmę bei nuotaiką.  Moka apibūdinti savais žodžiais dainos nuotaikas, tekstą.  Kartu įstoja po įžangos ir baigia dainą.  Girdi savo draugų balsus.  Vertina ir supranta savo indėlį bendrai dainuojant.  Susipažįsta su klasikine ir liaudies muzika, bei skiria jas.  Klausydami mokosi netrukdyti draugams.  Susipažįsta su styginiais, mušamaisiais, klavišiniais, pučiamaisiais instrumentais.  Moka juos atskirti bei apibūdinti, plečia muzikinį žodyną.  Mokosi muzikinio rašto pradmenų.  Išsako žodžiais patirtas emocijas apie klausomus kūrinius, fragmentus, atlikimą.  Grodami skiria tempą, tembrą.  Ritmiškai atlieka.  Eksperimentuoja su įvairiais muzikos elementais. | Mokytojas džiugina ir kaupia vaikų muzikinius įgūdžius, skatina ir ugdo sugebėjimą atidžiai klausytis muzikos.  Mokytojas žadina domėjimąsi muzikos kūrinio turiniu, moko įsiklausyti, kaip keičiasi muzikos dalys, garsai, instrumentų skambesys.  Mokytojas formuoja natūralų vaiko balso skambesį, ugdo tikslų intonavimą, plečia ansambliškumo įgūdžius.  Mokytojas stebi taisyklingą laikyseną dainuojant, saugo vaikų balsus mokant dainuoti kolektyviai ir individualiai.  Mokytojas moko ritmiškai judėti pagal muziką, darniai atlikti judesius su grupe ir individualiai.  Mokytojas skatina vaikų kūrybiškumą, gilina žinias apie muzikos instrumentus.  Mokytojas moko skirti muzikinių garsų savybes (aukščiau- žemiau, garsiai-tyliai, lėtai-greitai).  Mokytojas skatina dikcijos ir artikuliacijos aiškumą įvairiais vokaliniais pratimais.  Mokytojas skatina vaikus improvizuoti, kurti. Sudaro estetinę, saugią, emocinę aplinką, muziką integruoja į kitas veiklas. |
| **5.3. „ŠOKIO RAIŠKA“** | |
| **Vertybinės nuostatos –** šokant atrasti individualųvidinį motorikos vystymosi tempą, ritmą, stilių, judesio kalba išreikšti mintis, emocijas, pažintį pasaulį per fizinę ir jutiminę patirtį, plėtoti vaizdinį ir erdvinį mąstymą, kūrybiškumą.  **Esminiai gebėjimai –** šokant atrastiritmo ir kūno judesio derinį, susipažinti su lietuvių liaudies rateliais, įvairiais šokio žanrais, perprasti etiketo ir scenos kultūros taisykles, susipažinti su įvairiomis kultūromis, tyrinėti savo gebėjimus, fantazuoti, eksperimentuoti kūno judesiais. | |
| **Ankstyvasis ugdymas 1-3 metai** (1-3 žingsniai) | |
| Tyrinėja erdvę, mokosi joje orientuotis, reaguoti į suaugusiojo judesius, juos pamėgdžioti.  Dainuojamuosius žaidimus atlieka derindami judesį su teksto prasme, derina judesius su aplink šokančiais vaikais, mokosi laikytis tempo, ritmo, krypties.  Improvizuoja, kuria savo judesius pagal tekstą, kūrybiškai atlieka pasikartojančius judesius, derina junginius, girdi ritmo pokyčius, susipažįsta ir tyrinėja savo kūno galimybes.  Mokosi koordinuotai atlikti ir išreikšti kūno emocijas per judesį.  Įdėmiai klausosi muzikos ir aplinkos garsų, spontaniškai žaidžia balso intonacijomis, rankų, kojų judesiais mėgdžioja žaidimų judesius, suaugusio balso intonacijas, muzikos garsus, dviejų trijų garsų melodijas ar daineles.  Skambant muzikai ritmiškai ploja, trepsi, tūpčioja, barškina, stuksena. | Mokytojas skatina tyrinėti, kurti įvairius judesius, vaikus žaidina, naudoja ir pasiūlo įvairias priemones judesiui pagyvinti.  Mokytojas siūlo įvairius paveikslėlius vaizdiniui sužadinti.  Mokytojas rodo judesius, žaidžia su vaikais muzikinius žaidimus, ratelius.  Mokytojas skatina pamėgdžioti, kurti naujus judesio elementus.  Mokytojas pasiūlo tyrinėti, panaudoti, reaguoti į siūlomas priemones, jas naudoja dainuojamojo ratelio teksto suvokimui. |
| **Ikimokyklinis ugdymas 3-6 metai** (3-6 žingsniai) | |
| Šokdami fantazuoja, kuria, eksperimentuoja su garsais, balsais, judesiais, fizinėmis medžiagomis ir siužetais, generuoja idėjas tolimesniam kūrybos procesui.  Naudodamiesi vizualinės raiškos priemones vaikai išreiškia save, savo jausmus, emocijų potyrius, savo pasaulio matymą ir supratimą apie tam tikrus reiškinius,  Plėtoja vaizdinius ir erdvinį mąstymą, kūrybingumą.  Mokosi orientuotis erdvėje, kryptyje, stiliuje.  Stebi draugus, mokosi kultūringai elgtis atlikimo metu, gerbti draugo asmeninę erdvę.  Šokdami susipažįsta su kitomis kultūromis, žanrais, stiliais, perpranta etiketo ir scenos kultūros taisykles.  Atranda skirtingus mokymosi būdus. (šokti poroje, grupelėje, ratelyje ir kt.)  Supranta atliekamų šokių kompoziciją. (šokio žingsnius, sekas, stilių, judėjimo kryptį, erdvę)  Tobuliau valdo kūną, jo laisvę, patiria emocijas.  Ilgainiui vaikai spontaniškus judesius keičia į sąmoningus, struktūruotus, judesius, šokio seką mokosi atlikti tam tikra tvarka. | Mokytojas sudaro saugią, estetišką aplinką, galimybę atlikti, žaisti muzikinius žaidimus, ratelius, dainuojamuosius ratelius, šokius.  Mokytojas atlieka judesius, žaidžia vaizduojamuosius žaidimus, skatina atlikti natūralius, priimtinus judesius.  Mokytojas naudoja vaizdinius sukeliančius terminus, frazes.  Mokytojas naudoja priemones ir skatina vaikus naudoti taip sukeldami kūrybiškumo procesą.  Mokytojas skatina vaikų domėjimąsi šokiu, plečia žodyną mokant žingsnių, susikabinimų pavadinimus.  Mokytojas skatina sieti gamtos reiškinius su šokių elementais.  Mokytojas skatina kūrybiškai ieškoti idėjų kuriant savo judesių sekas ir junginius. |
| **5.4. „DAILĖS RAIŠKA“** | |
| **Vertybinės nuostatos –** domisi menų kalbomis, jaučia meninės raiškos džiaugsmą.  **Esminiai gebėjimai –** dailės raiška padeda atrasti ir plėtoti vaikų autentišką vaizdavimo stilių. | |
| **Ankstyvasis ugdymas 1-3 metai** (1-3 žingsniai) | |
| *Grafinė, spalvinė ir erdvinė raiška:*  Spontaniškai tyrinėja mokytojo pasiūlytas vizualinės raiškos priemones: jas liečia, judina, brauko, spaudo, teplioja dažais, pirštukais.  Pastebi pėdsaką, spalvą, liniją, dėmę, pajaučia tekstūrą, skirtingų faktūrų medžiagiškumo paviršius.  Remdamiesi patyrimu vaikai pradeda suprasti rankos judesių ir piešimo priemonės paliekamo pėdsako ryšį.  Kai suaugusieji palankiai reaguoja, drąsina ir komentuoja, vaikai tyrinėja savo keverzones ir terliones, bando apie jas pasakoti.  Nevaržomai veikia savo tempu, pagal savo norus ir galias.  Tobulėjant motorikai bei akies ir rankos koordinacijai, vaikai ima vis labiau kontroliuoti savo judesius, jų kryptis ir vaizduoti įvairesnes linijas, formas. | Mokytojas sudaro sąlygas pamatyti žaismingą, elementarių pasikartojančių veiksmų piešimą, lipdymą, skatina pasakoti apie savo piešinį, lipdinį.  Mokytojas siūlo atitinkamas priemones (tinkamos kokybės, ryškių spalvų), kad vaikas kurdamas patirtų džiaugsmą, sudaro galimybes žaisti, tepinėti dažais, dėti spaudus, piešti ir kt. ant įvairaus formato ir tekstūros popieriaus.  Mokytojas skatina bandyti patiems išsirinkti norimą priemonę, siūlo eksperimentuoti įvairesnėmis priemonėmis ir medžiagomis: molis, vaškas, vilna, šlapias popierius irk t. |
| **Ikimokyklinis ugdymas 3-6 metai** (3-6 žingsniai) | |
| *Grafinė ir spalvinė raiška:*  Piešdami ir kurdami su įvairiomis priemonėmis ir piešimo įrankiais, plėtoja savo grafinę ir spalvinę raišką.  Eksperimentuoja su mišriomis technikomis.  Grafinė ir spalvinė raiška tampa įvairesnė, meninių sąvokų žodynas platesnis, kai stebi, analizuoja, aptaria, grožisi savo, kitų vaikų ir profesionalių menininkų sukurtais kūriniais.  Individualiai, drauge su kitais tyrinėja spalvinės ir grafinės raiškos galimybes eksperimentuodami su dažais, juos maišydami, žaisdami linijomis, dėmėmis.  *Erdvinė raiška:*  Modeliuoja ir komponuoja dvimates ir trimates figūras veikdami su įvairiomis medžiagomis: moliu, modelinu, plastilinu ir kt.  Lipdo skirtingų formų objektus.  Konstruoja erdvinius objektus iš skirtingų medžiagų: kaladėlių, gamtinės medžiagos, buities rakandų, karštų klijų, antrinių žaliavų ir kt. | Mokytojas skatina žasmingai eksperimentuoti linijomis, spalvomis, formomis.  Mokytojas padeda suprasti, kad iš įvairių medžiagų, buities atliekų galima sukurti originalių, gražių darbelių.  Mokytojas drąsina kurti darbelius iš smulkių detalių.  Mokytojas inicijuoja kūrybinius projektus skatinančius vaikų kūrybiškumą.  Mokytojas suteikia galimybę kurti ornamentus, dekoruoti audinius, daiktus grafiniais ženklais ir simboliais.  Mokytojas organizuoja eksperimentus, kuriuose vaikams sudaromos sąlygos netikėčiausiais būdais pažinti dailės medžiagų galimybes.  Mokytojas sudaro galimybę kuriant veikti taip, kaip vaikas to nori.  Inicijuojamos kūrybinės veiklos, kai vaikai išbando ir tyrinėja įvairias grafinės ir spalvinės raiškos priemones ir medžiagas. (monotipija, lino raižinys, grotažas, koliažas) |
| **5.5. „TEATRO RAIŠKA“** | |
| **Vertybinės nuostatos -** siekiama padėti vaikams tyrinėti ir pažinti teatrinių raiškos formų įvairovę, patiems išbandyti skirtingas teatrinės raiškos priemones.  **Esminiai gebėjimai -** vaidybinės improvizacijos pasitelkiant savo kūno judesius, muzikavimą, spontanišką dainavimą bei kurianti improvizacinius teatro vaidinimus sau ir draugams, plėtoja vaikų kūrybiškumą ir pagilina estetinį pasaulio pažinimą teatro meno formomis. | |
| **Ankstyvasis ugdymas 1-3 metai** (1-3 žingsniai) | |
| Išbando balso, kūno ir mimikos raiškas ir priemones.  Siekia emocinio poveikio aplinkiniams, pasirenka pritarimo sulaukusias raiškas.  Režisūrinių ir vaidmenų žaidimų metu atlikdamas pasirinktą vaidmenį pasitelkia kūno judesius, veido mimiką, balso intonacijas ir priemones. | Mokytojas rodo kaip galima veikti su daiktais, skatina pamėgdžioti, atrasti naujų veikimo būdų.  Mokytojas kalba maloniomis, linksmomis intonacijomis.  Mokytojas skatina mėgdžioti veiksmus ir intonacijas.  Mokytojas skatina įsiklausyti į veikėjus, siužetą, rodo vaikams veiksmus ir leidžia jiems improvizuoti, reikšti tokias emocijas, kokios tuo metu kyla. |
| **Ikimokyklinis ugdymas 3-6 metai** (3-6 žingsniai) | |
| Savarankiškai kuria trumpas vaidybines situacijas, naudoja savo kūno judesius, mimiką ir balsą išreikšti personažus bei emocijas.  Dalyvauja improvizuotuose teatro žaidimuose kartu su bendraamžiais, mokosi bendradarbiauti, dalintis vaidmenimis ir išklausyti kitų idėjas.  Spontaniškai dainuoja, muzikavimą derina su judesiu ir vaidinimu, kuria paprastas improvizacijas, kurios atspindi jo jausmus ir patirtis. | Siūloma vaikams tyrinėti savo kūną žaidžiant su mimika ir judesiais, pavyzdžiui, vaidinti įvairius gyvūnus, emocijas ar daiktus, naudotis veido išraiškomis ir gestais.  Organizuojami improvizaciniai teatro žaidimai grupėje, kur vaikai kviečiami kurti trumpas istorijas, dalintis vaidmenimis, tartis ir bendradarbiauti, pvz., vaidinti šeimą, parduotuvę ar gamtą.  Skatinamas muzikavimas ir spontaniškas dainavimas kartu su judesiu, siūlant vaikams kurti ritminius žaidimus, dainuoti paprastas daineles, kurias jie gali improvizuoti arba papildyti savo žodžiais.  Mokytojas palaiko ir paskatina kūrybišką vaiko raišką pastebėdamas, įsitraukdamas ir pats ją modeliuodamas.  Mokytojas parodo, kaip galima žaisti su teatro lėlėmis, siūlo pažaisti žinomą pasaką.  Mokytojas skatina vaikus vaidinti parodo, kaip galima judėti ir kalbėti-intonuoti pagal tipiškus veikėjo bruožus, tempo ritmą. |

**5.6. Rekomenduojamos temos**

**Rugsėjis**

**Vaikai sužino apie kalendorines datas**: Mokslo ir žinių diena. Pasaulinė turizmo diena.

**Pasiūlyti vaikams:** ieškoti pirmųjų rudens požymių, ekskursijos į mišką, į parką, prie ežero.

**Kitos temos:** „Ką aš galiu ir moku, ką norėčiau išmokti“, „Mano kojytės mina takelį į darželį“, „Pirmieji žingsneliai į darželį“, „Aš tarp draugų. Pažintis su draugais ir grupe“, „Pokyčiai – nuo mažo iki didelio“, „Ką galiu padaryti pats“, „Aš grupėje. Mano grupės taisyklės ir tradicijos“, „Mano šeima ir tradicijos“, „Kuo mes panašūs ir kuo skiriamės“, „Labas, Rudenėli!“, „Rudens džiaugsmai“, „Susitikimų, susipažinimų, linksmybių savaitė“, „Paskutinis rudens žiedas, pageltęs lapelis“, „Žmonių darbai sode, darže“, „Rudens džiaugsmai“ ir kt.

**Spalis**

**Vaikai sužino apie kalendorines datas:** Pasaulinė muzikos diena. Angelų sargų diena. Tarptautinė mokytojų diena. Tarptautinė pašto diena. Pasaulinė baltosios lazdelės diena.

**Pasiūlyti vaikams:** rinkti gamtinę medžiagą grupės reikmėms, apsilankyti pašte, organizuoti susitikimus su policininkais.

**Kitos temos:** „Ruduo – gėrybių metas“, ,,Keičiasi laikas – mainosi rūbas“, „Kur slepiasi vitaminai?“, „Daržovių kraitelė“, „Ragaujam, juokaujam ir augam sveiki“, „Duonos riekelėje – žiemkenčio kelias“, „Judam krutam: aš – katytė, aš – kiškutis, aš – paukštelis“, „Gyvūnų pasaulis. Gyvūnai žmogaus gyvenime“, „Gyvūnėliai metų karuselėje“, „Iš miško versmės“, „Miško skaičių pasaka“, „Kiekvienam sava pastogė“, **„**Spalvos. Rudens požymiai gamtoje”,” Rudenėlio dovanos ir gėrybės“, „Duonelė mūsų – ji šventa“, „Viskas apie lietuvišką liną“, „Menų savaitė“ ir kt.

**Lapkritis**

**Vaikai sužino apie kalendorines datas:** Vėlinės. Lietuvos karių diena.

**Pasiūlyti vaikams:** stebėti dangų, žvakės liepsną, organizuoti susitikimus su Valstybės sienos apsaugos darbuotojais.

**Kitos temos:** „Namai – mūsų tvirtovė“, „Jausmų pasaulyje“, „Emocijų spalvos. Pojūčių traukinukas“, „Saulė motulė – mėnulis – tėvelis. Vėlinės“, „Vėlinės. Kodėl žiba tiek žvakelių?“, „Diena – naktis“, „Mus supanti erdvė. Daiktai ir dangaus kūnai erdvėje“, „Saulės sistema. Planetos ir dangaus kūnai“, „Para, paros dalys. Kodėl naktį viskas apsigaubia tamsa?“, „Už lango tamsu – pasiilgom spalvų“,

„Ganiavos pabaigtuvės. Piemenėlių šventė“, „Rudenėlio kaip nebūta“ ir kt.

**Gruodis**

**Vaikai sužino apie kalendorines datas:** Pirmoji advento diena. Neįgalių žmonių diena. Kūčios. Kalėdos.

**Pasiūlyti vaikams:** apsilankyti mokyklos specialiojoje klasėje, ruošti šventines dovanėles, papuošimus eglutei, organizuoti susitikimus su Kalėdų Seneliu, kepti kalėdinius meduolius, kūčiukus.

**Kitos temos:** „Keičiasi oras – mainosi rūbas“, „Aš ir laikas. Rieda metų ratai“, „Žiemos džiaugsmai ir pavojai“, „Šilti jausmai baltais žodeliais sninga“, „Saulėgrąža. Sušilk prie Kalėdų ugnelės“, „Kas tu esi šviesos ugnele?“, „Vežkit rogės į svečius“, „Kas žiemą, vasarą žaliuoja?“, „Kalėdų Senelio nuotykiai“, „Balta diena“, „Pasek man pasaką, prašau“, „Brenda pamiške žiema“, „Gamtos reiškiniai ir žmonių darbai žiemą“, „Pasakų savaitė“, „Adventiniai vakarojimai“ ir kt.

**Sausis**

**Vaikai sužino apie kalendorines datas:** Naujieji metai. Trys Karaliai. Laisvės gynėjų diena. Pusiaužiemis.

**Pasiūlyti vaikams:** suorganizuoti pagalbą paukšteliams ir žvėreliams, kviesti gamtos mokyklos atstovus.

**Kitos temos:** „Žiemužė – snaigėm sninga“, „Gyvūnai ir paukščiai žiemos karalystėje“, „Sniego ir ledo paslaptys: šalta, bet stebuklinga“, „Šalčio ir šilumos nuotykiai: kas slepiasi už pojūčių?“, „Oi tai šaltis tai šaltukas. Termometras“, „Profesijų labirintas“, **„**Kalendoriai. Metų ratas“, „Nauji Metai. Aš ir laikas“, „Man patinka žiema. Baltasis badas – žvėreliams ir paukšteliams“, „Lapuočiai ir spygliuočiai medžiai žiemą“, „Brenda Seniai Besmegeniai“ ir kt.

**Vasaris**

**Vaikai sužino apie kalendorines datas:** Lietuvos valstybės atkūrimo diena. Užgavėnės.

**Pasiūlyti vaikams:** gaminti salotas, gerti žolelių arbatą, tyrinėti kurti žemėlapius, lankytis parodose, turizmo informacijos centre.

**Kitos temos:** „Mano gimtinė“, „Gimtą žemę mylėk, jos upes ir miškus“, „Kaip surasti Lietuvą?“, „Mano gimtinė – Lietuva“, „Vasario 16 - oji“, „Trispalvė mano delne“, „Žiema, žiema bėk iš kiemo“, „Švarus ir tvarkingas – sveikas ir laimingas“, „Ką pasakoja vanduo?“, „Valgome sveikai ir augame stiprūs“, „Vandens laše slypi mūsų sveikata“, „Gyvūnėliai metų karuselėje“, „Tyrinėju gamtos paslaptis žiemą“, „Virtualios kelionės po Lietuvą“, ir kt.

**Kovas**

**Vaikai sužino apie kalendorines datas:** Šv. Kazimiero diena. Knygnešio diena. Žemės diena. Pavasario lygiadienis. Teatro diena.

**Pasiūlyti vaikams:** nueiti į biblioteką, kelti inkilus, sodinti gėles, daržoves, kviesti gamtos mokyklos atstovus.

**Kitos temos:** „Pavasario pranašai“, „Daržas ant palangės“, „Kaziuko mugė. Amatai ir linksmybės“, „Pirmieji pavasario požymiai gamtoje“, „Burtininko dirbtuvės“, „Skaičių ir figūrų detektyvai“, „Burtų lazdele palietus“, „Aš kūrėjas. Sugalvojau, sumąsčiau...“, „Profesijos. Kuo būsiu užaugęs“, „Gerumas kaip saulutė“, „Žemė – mūsų namai“ ir kt.

**Balandis**

**Vaikai sužino apie kalendorines datas:** Juokų diena.Šv. Velykos. Sveikatos diena. Jurginės.

**Pasiūlyti vaikams:** ekskursijas į Ignalinos rajono švietimo ir sporto paslaugų centrą, Ignalinos rajono turizmo centro Ignalinos sporto ir pramogų centrą, Ignalinos rajono savivaldybės visuomenės sveikatos biurą.

**Kitos temos: „**Kokia pavasario spalva?“, „Sveikata brangiausias turtas. Sveiki dantys“, „Mano kūnas – kaip aš augu“, „Saugus elgesys gatvėje“, „Galimi pavojai aplinkoje“, „Velykos – pavasario šventė“, „Gyvybės atbudimas“, „Mus kalbina knygos lapeliai...“, „Sukam kelionių ratą“, „Aš noriu gražios Lietuvėlės, aš noriu skaidrių ežerėlių“, „Žmonių darbai man padeda gyventi“, „Mokausi rūšiuoti“ ir kt.

**Gegužė**

**Vaikai sužino apie kalendorines datas:** Motinos diena. Spaudos atgavimo, kalbos ir knygos diena. Europos diena. Šeimos diena.

**Pasiūlyti vaikams:** nueiti į įvairią veiklą vykdančias įstaigas: biblioteką, mokyklą, parduotuvę, paštą. Ruošti dovanas mamytėms, šeimos nariams.

**Kitos temos:** „Gėlių ir augalų pasaulis“, „Mamytė mylima. Mano šeima“, „Raudona, geltona, mėlyna – gražiausios gėlių spalvos“, „Noriu būti toks kaip tėtis ir mama“, „Tu mane sušildai, tu mane glaudi“, „Nuo motulės rankų prasideda kelias“, „Klausyki vaikeli kaip skamba raidelės“, „Kelionė į raidžių pasaulį“ ir kt.

**Birželis, liepa, rugpjūtis**

**Vaikai sužino apie kalendorines datas:** Tėvo diena. Tautos Gedulo ir Vilties diena. Rasos šventė. Sekminės. Mindaugo karūnavimo šventė. Žolinės.

**Pasiūlyti vaikams:** ekskursiją į gamtą, žaidimus lauke, miške.

**Kitos temos:** „Vasarėlė taką mina“, „Vasaros malonumai, pramogos“, „Gamtos grožio ir didybės pajautimas“, „Vaistažoliniai augalai“, „Vasarą miške ir pievoje“, „Atostogos“, „Kvepia žemuogėm laukai“, „Vejuosi laumės juostą“, „Oro burbulų ir aitvarų šventė“, „Linksmųjų ir išradingųjų pokštavimai“, „Oi tu, taškuotoji raudonsparne!“, „Boružėlės nuotykiai“, „Rask, kur tai yra“, „Žaidimų savaitė“, „Tyrinėjimų ir atradimų savaitė“, „Smėlio pilys“ ir kt.

Rekomenduojama vadovautis **„Žaismė ir atradimai“** siūlomomis temomis(rekomendacijos ikimokyklinio ugdymo pedagogui).

**VI. VAIKŲ UGDYMO(SI) PAŽANGA, UGDYMOSI TĘSTINUMAS**

Vaiko ugdymosi pažangos vertinimas tai nuolatinis informacijos rinkimas bei kaupimas apie ugdomų vaiko galių pasiekimus visose veiklos srityse, duomenų analizavimas bei maksimalių vaiko potencinių galimybių numatymas. Tai šiuolaikinio kokybiško ugdymo esmė, padedanti plačiau įžvelgti ugdymo perspektyvas, pasirenkant patraukliausius individualiuosius tikslus, uždavinius, turinį bei technologijas ne tik įprastos raidos vaikams, bet ir specialiųjų ugdymo(si) poreikių bei ypatingų gabumų vaikams.

**Vaikų pažangos ir pasiekimų vertinimu siekiama:**

- pažinti kiekvieną vaiką, atpažinti jo pasiekimus įvairiose ugdymo(si) srityse, stebėti, ko ir kaip vaikas mokosi, ko išmoko;

- padėti vaikui sėkmingai augti, tobulėti, pastebėti konkrečius jo ypatumus ir nustatyti papildomų švietimo pagalbos paslaugų poreikį, kurių negali suteikti tėvai (globėjai);

- teikti informaciją apie vaiko daromą pažangą ir pasiekimus tėvams (globėjams), kitiems specialistams, įstaigos administracijai;

- tikslingai planuoti ugdymą, panaudojant informaciją apie vaiko pasiekimus;

Nustatyti ar vaikų ugdymo organizavimas yra veiksmingas, priimti pagrįstus sprendimus ugdymui tobulinti.

Vaiko pasiekimai vertinami pagal Ikimokyklinio amžiaus vaikų ugdymosi pasiekimų aprašo18 pasiekimų sričių. Vertinami vaiko pasiekimai ir jo daroma pažanga, lyginant ankstesnius vaiko pasiekimus su dabartiniais. Ugdymo(si) pasiekimų ir pažangos vertinimas grindžiamas individualizavimo principu, t.y. kiekvieno vaiko pasiekimai vertinami atskirai, nelyginant su kitais. Vertinama ne tik vaiko įgyta patirtis, jo žinios, vertinami ir jo gebėjimai bei išsiugdytos vertybinės nuostatos (vaiko įgytos kompetencijos).

**Ugdymo pasiekimų vertinimo metodika.**

Vaiko nuolatinis ugdymosi pažangos stebėjimas, dokumentavimas ir analizė, siekiant užtikrinti aukštą ugdymo kokybę ir vaiko individualių poreikių tenkinimą, atliekamas laikantis individualizavimo (kiekvieno vaiko pasiekimai vertinami individualiai), nuoseklumo (vertinimas atliekamas nuosekliai, siekiant stebėti ilgalaikę vaiko pažangą ir vystymąsi įvairiose srityse) ir bendradarbiavimo (vertinimo procesas apima mokytojų, vaikų tėvų (globėjų) ir pačių vaikų dalyvavimą) principais.

**Ugdymo(si) pasiekimų vertinimas vyksta šiais etapais:**

**Pradinis vertinimas.**

- pradinis vertinimas atliekamas, kai vaikas pradeda lankyti įstaigą.

- stebima vaiko pradinė adaptacija, įgūdžiai, gebėjimai ir poreikiai.

**Nuolatinis stebėjimas ir dokumentavimas.**

- mokytojai nuolat taiko pagrindinius pažangos ir pasiekimų vertinimo metodus (stebėjimą, vaiko veiklų, darbelių analizę, pokalbį su vaiku, vaiko pasakojimą, diskusiją, individualias užduotis ir kt.), fiksuoja svarbius momentus, pažangą ir sunkumus, su kuriais susiduria vaikas. Stebėjimui naudojami įvairūs metodai (nuotraukos, garso ar vaizdo įrašai, keliami į elektroninį dienyną „Mūsų darželis“ ir kaupiami vaiko aplanke).

- analizuojami vaiko kūrybinių darbų, projektų ir kitos veiklos rezultatai. Fiksuojami pasiekimai, pažanga ir ugdymosi poreikiai.

**Pasiekimų įvertinimas.**

- atliekamas I ir II pusmečio vertinimas du kartus per metus: rugsėjo – spalio ir balandžio – gegužės mėnesiais.

- apibendrinami vaiko pasiekimai ir pažanga. Duomenys suvedami elektroniniame dienyne.

- vaikų pasiekimų įvertinimas pateikiamas aprašomuoju būdu – trumpais komentarais, nusakančiais, kokios yra vaiko stiprybės, kas jau pasiekta, ką reikia tobulinti. Vaikui pereinant iš ikimokyklinio ugdymo į priešmokyklinio ugdymo grupę, informacija apie vaiko pasiekimus perduodama priešmokyklinio ugdymo grupės mokytojui.

- vaiko pasiekimai individualiai aptariami su tėvais (globėjais).

- jei yra poreikis, į aptarimą įtraukiami Vaiko gerovės komisijos atstovai, kiti specialistai, administracijos atstovai.

**Tolesnis planavimas.**

- sukaupta informacija naudojama tikslingam veiklos planavimui, bendradarbiavimui su tėvais (globėjais), sklandžiam perėjimui ugdytis pagal priešmokyklinio ugdymo programą.

Ikimokyklinio ugdymo(si) laikotarpiu plėtojamos pasiekimų sritys ir priešmokyklinio ugdymo(si) kompetencijos yra suderintos. Užtikrinamas nuoseklus pasiekimų sričių ir turinio augimas, siekiant, kad vaikas būtų pasiruošęs sėkmingai mokytis mokykloje.

\_\_\_\_\_\_\_\_\_\_\_\_\_\_\_\_\_\_\_